Na Vuna me Vakacaucautaki Kina o Jiova na Kalou—Same 147:1 | Vulici\n“Ni vakacaucautaki Ja! . . . E ka marautaki qai veiganiti me vakacaucautaki o koya!”—SAME 147:1.\nSERE: 59, 3\nE VUKEI IKO VAKACAVA NA SAME 147 MO . . .\nvakavinavinakataka nona kauaitaki iko o Jiova?\nnuidei ni na vakabulai iko na Kalou?\nraica na sala e vukei ira kina nona tamata o Jiova ena nona Vosa?\n1-3. (a) Gauna cava a rairai volai kina na Same 147? (b) Na cava eda rawa ni vulica ena Same qori?\nNI DUA e qarava vinaka na itavi e soli vua se laurai na totoka ni nona itovo vaKarisito, ena veiganiti me vakacaucautaki. Ke sa rawa nida cakava qori vua na tamata, sa qai wacava sara meda vakacaucautaka na Kalou o Jiova! Eda na vakacaucautaki koya ena vuku ni nona kaukaua vakaitamera, me vaka na nona ibulibuli vakasakiti se nona dau lomani keda me vaka nona vakarautaka na Luvena me isoro ni veivoli.\n2 E uqeti o koya e vola na ika147 ni Same me vakacaucautaki Jiova. E uqeti ira tale ga eso mera tomani koya.—Wilika Same 147:1, 7, 12.\n3 Eda sega ni kila o koya e vola na same qo, de dua a bula tiko na daunisame qo ena gauna a vakalesui ira tale kina na Isireli o Jiova e Jerusalemi nira sereki mai Papiloni. (Same 147:2) Nodra vakalesui tale na tamata ni Kalou ina sokalou dina, e rairai uqeta na daunisame me vakacaucautaki Jiova. E tiko eso tale na vuna e cakava kina qori. Na cava ya? Na cava mo kaya kina “Aleluya!”?—Same 147:1, vmr.\nO JIOVA E VAKABULAI IRA NA RAMUSU NA LOMADRA\n4. Na cava nodra rai na Isireli ni sereki ira o Sairusi, na vuna?\n4 Vakasamataka mada na nodra bula tu vakavesu mai Papiloni na Isireli. Sa ra qai veivakalialiai o ira na vesuki ira: “Lagata vei keimami e dua na sere kei Saioni.” Nira dau marautaki Jiova vakalevu ena vuku i Jerusalemi, ia ena gauna qo sa laladidi tu. (Same 137:1-3, 6) Era sega ni via lagasere na Jiu. E ramusu na lomadra, ra vinakata mera vakacegui, mera vakayaloqaqataki tale ga. E yaco dina na parofisai ni Kalou ni qai vakabulai ira o Sairusi na tui kei Perisia. E ravuti Papiloni qai kaya: “O Jiova . . . e lesi au tale ga meu tara e dua na nona vale e Jerusalemi . . . O koya ga e tiko vata kei kemuni na nona tamata, me tokoni koya mada ga o Jiova na nona Kalou, me lako cake o koya.” (2 Vei. 36:23) Qo e solia e dua na vakacegu levu vei ira na Isireli era vakaitikotiko e Papiloni!\n5. Na cava e raica rawa na daunisame me baleta na kaukaua ni nona dauveivakabulai o Jiova?\n5 E sega ni vakaceguya ga na matanitu o Isireli o Jiova, ia e vakacegui ira yadudua sara ga. E dina tale ga qori nikua. E vola na daunisame me baleta na Kalou: “E vakabulai ira na ramusu na lomadra, e vauca na nodra mavoa.” (Same 147:3) Io, o Jiova e kauaitaki ira na leqa tu vakayago se na ivakarau ni lomadra. Nikua, e tu vakarau o Jiova me vakacegui keda mai na rarawa ni lomada. (Same 34:18; Aisea 57:15) E solia vei keda na vuku kei na kaukaua meda vosota kina na ituvaki dredre cava ga eda sotava.—Jeme. 1:5.\n6. E yaga vakacava na kena veisau na ka e talanoataka na daunisame ena Same 147:4? (Raica na imatai ni iyaloyalo.)\n6 E mani tacake e lomalagi na daunisame qai tukuna ni o Jiova e ‘wilika na levu ni kalokalo qai kacivi ira kece ena yacadra.’ (Same 147:4) Na cava sa veitalanoataki kina na veika vakalomalagi? Vakasamataka mada qo: E raica na veikalokalo na daunisame, ia e sega ni kila na kedra iwiliwili. Ena veiyabaki e tubu tiko ga na iwiliwili ni kalokalo. So era nanuma ni bilioni na kalokalo era tiko ena isoso kalokalo e vakatokai na Milky Way. Era tiko tale ga e tirilioni na isoso kalokalo ena lomalagi kei vuravura! Ia eda kila nida sega ni wilika rawa na kalokalo! O koya na Dauveibuli e kila vinaka na yacadra yadua se na vanua era tiko kina. Kena ibalebale qo ni bibi vei Jiova na kalokalo yadua. (1 Kor. 15:41) Vakacava o keda na kawatamata e vuravura? Ni kila na Kalou na kalokalo kece kei na vanua era tu kina ena dua na gauna, e kilai iko vinaka tale ga, qori na vanua o tiko kina, na ivakarau ni lomamu kei na ka o gadreva!\n7, 8. (a) Na cava e dau kauaitaka o Jiova ni vakabulai ira nona tamata nira vakatovolei? (b) Vakamacalataka na yalololoma i Jiova ni vukei ira na kawatamata ivalavala ca.\n7 O Jiova e sega ni kauaitaki iko wale ga, e tu tale ga vua na kaukaua me vukei iko ena nomu leqa, qai kilai iko vinaka. (Wilika Same 147:5.) O na rairai nanuma ni sa dredre sara ga na ituvaki o sotava tiko, o na sega ni taqea rawa nomu icolacola. E kila na Kalou na ka o sega ni rawata, ‘e nanuma tiko nida kuvuniqele.’ (Same 103:14) Nida sega ni uasivi, eda rawa ni sikalutu tiko ga ena noda cala makawa. Eda dau veivutunitaka ni lutu cala mai gusuda eso na ka, rawa ni basika vakalevu noda malumalumu se noda vuvutaki ira eso tale! Ia e uasivi o Jiova; e sega ni katumi rawa se dikevi rawa na ka e kila me baleti keda!—Aisea 40:28.\n8 De dua o sa raica na veivuke ni liga i Jiova mo vosota kina eso na ka ni veivakatovolei. (Aisea 41:10, 13) Me kena ivakaraitaki o Kyoko, e dua na painia yalewa a yalolailai ni gole ena nona ilesilesi vou. E vakaraitaka vakacava o Jiova ni kila na nona leqa? E raica ena nona ilesilesi vou nira tokoni koya eso era kila na veika e tu e lomana. E vaka sara ga ni tukuna tiko vua o Jiova: “Au lomani iko, sega ni baleta ga ni o painia, ia o luvequ, o yalataki iko vei au. Au vinakata mo marautaka na bula ni o noqu iVakadinadina!” Ia e vakaraitaka vakacava vei iko o Koya e Kaukaua Duadua ni ‘sega ni katumi rawa na ka e kila’?\nE VAKARAUTAKA O JIOVA NA KA EDA GADREVA\n9, 10. Na cava e dau vakarautaka eliu o Jiova? Vakamacalataka.\n9 De dua o na dau lomaleqataka na ka ni bula ni veisiga, me vaka na lailai ni kakana. Ia o Jiova e bulia na italetale me bula kina na kakana, e vakarautaka mada ga na kedra na reveni gone nira tagica! (Wilika Same 147:8, 9.) Ke sa rawa ni vakani ira tiko ga na reveni, mo nuidei ni na vakarautaka tale ga na veika vakayago o vinakata.—Same 37:25.\n10 Koya e bibi sara, ni vakarautaka na veika vakayalo o Jiova, eda na vakila “na vakacegu ni Kalou e uasivia na vakasama kece.” (Fpai. 4:6, 7) Me kena ivakaraitaki erau vakadinadinataka o Mutsuo kei watina nona veivakaukauataki o Jiova ni oti na ualoka e Japani ena 2011. Rau bula ga ni rau kaba e delanivale. Ena siga ya voleka ni yali kece na ka rau taukena. Rau lai tiko ena dua na rumu ena bogi batabata ena ikarua ni tabavale sa karusa tu. Ena mataka lailai rau qara na sala me rau vakayaloqaqataki kina. Na ivola ga erau kunea rawa na Yearbook of Jehovah’s Witnesses ni 2006. E lauta sara na mata i Mutsuo na ulutaga “The Deadliest Tsunamis Ever Recorded” (Na Ualoka Vakadomobula me Bau Volaitukutukutaki). E volaitukutukutaki kina na uneune a yaco e Sumatra ena 2004 qai vakavuna na ualoka vakadomobula. Rau veitagicaki o Mutsuo kei watina ni rau wilika tiko na irogo. Rau vakila na nona veikauaitaki vakayalololoma na Kalou ni vakarautaka na kakana vakayalo ena kena gauna donu. E vakarautaka tale ga vakayalololoma vei rau o Jiova na veika erau gadreva vakayago. Era vakarautaka na mataveitacini na ka ni veivuke. E qai vakayaloqaqataki rau sara vakalevu na nodra veisiko na mata era gole mai na isoqosoqo. E tukuna o Mutsuo: “Au vakila ni tiko sara ga e yasa i keirau o Jiova, qai kauaitaki keirau tiko. E veivakacegui dina!” Io, e dau vakacegui keda vakayalo eliu na Kalou, qai muri na ka vakayago.\nNA KAUKAUA NI VEIVAKABULAI NI KALOU\n11. Na cava e vinakati vei ira na nuitaka na kaukaua ni nona veivakabulai na Kalou?\n11 E dau tu vakarau o Jiova me ‘vakaduria cake na yalomalua.’ (Same 147:6a) Ia ena yaga vakacava vei keda na nona tu vakarau ena vukuda? E dodonu me vinaka tiko ga na noda veiwekani kei koya. Me rawa qori, ena vinakati meda yalomalumalumu. (Sefa. 2:3) O ira na yalomalumalumu era na waraka ga na Kalou me vakadodonutaka na veika ca se tawadodonu e caka vei ira. Ena vakadonui ira kina o Jiova.\n12, 13. (a) Me yaga vei keda na veivuke ni Kalou, na cava meda yawaka? (b) E marautaki cei o Jiova?\n12 Ena yasana adua “e bitalaka na daucaka ca ina qele” na Kalou. (Same 147:6b) E vosa kaukaua dina qori! Me yaga na dei ni nona loloma o Jiova me qai kua ni cudruvi keda, e dodonu meda cata na ka e cata. (Same 97:10) Me kena ivakaraitaki, meda cata na veiyacovi tawadodonu. Kena ibalebale qo meda yawaka na ka ena vakavuna noda caka cala, okati kina na iyaloyalo vakasisila. (Same 119:37; Maciu 5:28) Ena rairai dredre meda vorata qori, ia e yaga vakalevu noda sasaga nida na vakalougatataki kina.\n13 Ena vinakati meda nuitaki Jiova ga nida vala tiko. Vakacava ena marautaka o koya nida via vakabulai keda ena “kaukaua ni ose,” oya na vanua era qara veivuke kina na tamata? Sega! Sega tale ga ni dodonu meda nuitaka “na kaukaua ni yava ni tamata,” me vaka sara ga eda rawa ni vakabulai keda, se dua tale. (Same 147:10) Meda torovi Jiova ga da qai cikeva na nona veivuke. O Jiova e sega ni tautauvata kei ira na daunivakasala nikua, e sega ni oca na rogoca noda kerekere, ke wasoma mada ga. “E dau marautaki ira na rerevaki koya o Jiova, o ira na waraka tiko na nona loloma e dei.” (Same 147:11) Eda rawa ni nuitaka na dei ni nona loloma, ena kabiti keda qai vukei keda meda vorata na gagadre ca.\n14. Na cava e vakayaloqaqataki koya na daunisame?\n14 E tukuna o Jiova na vuna vinaka meda vakadeitaka kina ni na vukei keda na nona tamata ena gauna eda gadreva kina. Nida vakasamataka tiko na kena vakatikori lesu o Jerusalemi, e lagata kina na daunisame me baleti Jiova: “E vakaukauataka o koya na ivakadei ni nomu matamatanikoro, e vakalougatataka na luvemu era tu vei iko. E kauta mai o koya na vakacegu ina nomu yasana.” (Same 147:13, 14) E vakanuideitaki koya na daunisame ena nona kila ni na vakaukauataka na matamatanikoro o Jiova mera taqomaki kina na nona dauveiqaravi!\nEna vukei keda vakacava na Vosa ni Kalou nida nuiqawaqawa ena vuku ni veivakatovolei? (Raica na parakaravu 15-17)\n15-17. (a) Na cava eda dau vakila ena so na gauna nida vakatovolei, ia e vukei keda vakacava o Jiova ena nona Vosa? (b) Vakamacalataka e “cici vakatotolo” vakacava na ‘Vosa ni Kalou’?\n15 O na rairai sotava eso na ituvaki dredre e vakavuna mo nuiqawaqawa. E rawa ni solia vei iko o Jiova na vuku mo vosota kina. E tukuna na daunisame me baleta na nona Kalou ni “tala o koya na nona ivakaro e vuravura, e cici vakatotolo na nona vosa.” E tukuna tarava me baleti Jiova ni ‘tala o koya na ucacevata, ceburaka na tegu cevata, viritaka sobu na nona ucaqereqere’ qai taroga na daunisame: “O cei ena vosota rawa na nona liliwa?” E kaya tale ni o Jiova “e tala yani o koya na nona vosa ra qai waicala.” (Same 147:15-18) Na noda Kalou vuku qai kaukaua duadua o Jiova, e lewa na uca kei na ucacevata, e rawa ni vukei keda meda vosota na ituvaki dredre kece eda sotava.\n16 Nikua e dusimaki keda o Jiova ena nona Vosa na iVolatabu. E “cici vakatotolo na nona vosa” ni vakarautaka na veidusimaki vakayalo ena kena gauna donu. Vakasamataka mada na yaga ni nomu wili iVolatabu, nomu dikeva na ivola e vakarautaka “na dauveiqaravi yalodina e vuku,” na saravi ni JW Broadcasting, nomu rai ena jw.org, veivosaki kei ira na qase, vaka kina na nomu veimaliwai kei ira na mataveitacini. (Maciu 24:45) Vakacava o bau vakila na totolo ni nona veidusimaki o Jiova?\n17 E vakila o Simone na kaukaua ni Vosa ni Kalou. A dau beci koya, me yacova ni sa lai vakatitiqataka nona veivakadonui na Kalou. Ni yalolailai, e masu vagumatua ni golevi Jiova me vukei koya. E gumatua tale ga ena nona vulica na iVolatabu. E kaya, “Au dau vakila tu ga na nona kaukaua kei na nona veidusimaki o Jiova.” Qori na ka e vukei koya me donu tiko ga kina nona rai.\n18. Na cava o nanuma kina ni na vakadonui iko na Kalou, cava o kaya kina me “Vakacaucautaki o Ja!”?\n18 E kila na daunisame nira vakadonui na tamata ni Kalou ena gauna makawa. O ira ga qo na matanitu e soli vei ira na “vosa” ni Kalou vaka kina “nona lawa kei na lewa.” (Wilika Same 147:19, 20.) Eda kalougata nikua ni o keda ga eda vakatokayacataki vua na Kalou. Na nona kilai o Jiova kei na yaga ni nona Vosa ina noda bula, eda veiwekani vinaka kina kei koya. Me vakataki koya e vola na Same 147, e tiko tale ga na vuna vinaka mo kaya kina me “Vakacaucautaki o Ja!” qai uqeti ira tale ga kina eso tale.\niMeli iMeli ‘Na Vuna me Vakacaucautaki Kina o Ja!’


The Fiji Times » Me veisau\nKEVAKA eda vinakata me kua ni vakanaulu sobu na noda timi ni rakavi lewe ya vitu, e sa dodonu me vakayacori e levu na veisau.\nE vakadeitaka mai na dauni veivakatavulici ni timi ni Nadi, ka sa tokara oti talega na siqeleti vulavula ni timi ni Viti o Savenaca Aria, ni sega sara ga ni dua na i tuvatuva ni qito e tuvalaka tu o Gareth Baber me ra vulica na noda toa ni vala.\nE sega ni tiko vei iratou na qito e na yalo kaukauwa, ka sega na i tuvatuva me ratou vulica e na nodratou gauna ni qito.\n?Au sa kerea sara ga kevaka me rawa ni veisau na dauniveivakatavulici, ka kena i karua me ra kau tale yani na tamata makawa.\n?Raici iratou na timi ni Niu Siladi, na nodratou vaqitori ira tale mai na tamata makawa, e ratou druka sara ga kina vakaloloma na noda cauravou e na i karua ni nodratou sota,? kaya o Aria.\nTomana ni timi ni Viti e sa dodonu me ratou lewena tale o Pio Tuwai, Isake Katonibau, Masivesi Dakuwaqa, Taliga kei Ravuvu.\n?O iratou na cauravou qo e ratou kila sara vakavinaka na qito lewe ya vitu.\n?E rawa ni ratou dreti ira mai na i to kadua, ni ra bera ni qai vakaleleca yani na polo.\n?O iratou na qito tiko qo e vaka e ratou sa vakamuria tu ga na kui ni wai.\n?Sega sara ga ni da raica ni tiko vei iratou na yalo ni qito, au sega sara ga ni kila se cava e leqa? kaya o Aria.\nKuria ni sa rui levu talega na nodratou cici vakababa, ka sega ni curuma yani na i lati ni tataqomaki me vaka e ratou dau cakava na cauravou, ka sa volai koto oqori e cake na yacadratou.\nE kaya o Aria ni nona sa vola tu e na niusiveva o Baber ni ratou na la?ki qaqa mai Ositerelia ni se bera mada ga ni tekivu na sotasota.\nQo e sa dua na tamani veivakalaboci levu, ka rawa talega ni vakavuna na nodratou sega ni la?ki qito kina vakavinaka na cauravou.\nE dua na i vosavosa vaka-Viti na ?Sivi mada na koro qai kalu? e dodonu me tau vei Baber, ka me liu mada na raravisa qai rawa ni o kunea na qaqa.\nTomana na turaga ka kilai tani na ceba e tu vua e na gauna ni nona qito ni dodonu me ra la?ki vakacicivi tale mada na noda cauravou e na veinuku mai Nadroga.\nRaici Ben Ryan na nona kauti iratou na cauravou na la?ki tereni e na veinuku mai Nadroga, e duatani sara ga na i vakarau ni qito e ratou la?ki vakaraitaka e na sotasota mai Rio.\nE kaya o Aria na ka e rau duidui kina o Ryan kei Baber, oya ni o Ryan e kila vinaka na cauravou me biuta e loma ni rara, ka kila vakavinaka talega na gauna me veisautaki ira kina.\nO Ryan talega e vakatovolei ira kece mai na cauravou e na gauna ni qito vakatobu, ia ni sa yacova mai na kota, semi kei na fainala, e sa digia sara ga e kea o koa na cauravou me ratou na valataka yani na noda vanua.\nIa, o Baber e sa rui levu na nona veiveisautaki ira na cauravou e na gauna taucoko ni qito, ka vakaraitaki oya ni sega tiko ni kila na cauravou cava me digitaka ni sa tekivu na kota fainala.\n?Na valataki vanua vaka oya e sega ni qai mai caka tale tiko kina na vakatovolea, baleta ni nona digidigi e dodonu me raica rawa e na gauna ni qito vakatobu,? kaya o Aria.\nSa nuitaka tiko na dauniveivakatavulici ni timi ni Nadi ni da na masulaki iratou na cauravou e na macawa qo, ka me dua na veisau e ratou na la?ki matanataka yani e loma ni rara.


1 Samuela 19 | iVolatabu ena Internet | Vakadewa ni Vuravura Vou\nWILIKA ENA VOSA Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Azerbaijani Azerbaijani (Cyrillic) Batak (Karo) Batak (Toba) Bislama Bolivian Sign Language Brazilian Sign Language British Sign Language Bulgarian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Filipino Sign Language Finnish French Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu vakaViti\nVakatekivu Lako Yani Vunau ni Soro Tiko Voli Mai na Lekutu Vakarua Josua Dauveilewai Ruci 1 Samuela 2 Samuela 1 Tui 2 Tui 1 Veigauna 2 Veigauna Esera Niemaia Esiteri Jope Same Vosa Vakaibalebale Dauvunau Sere i Solomoni Aisea Jeremaia Lele i Jeremaia Isikeli Taniela Osea Joeli Emosi Opetaia Jona Maika Neumi Apakuki Sefanaia Akeai Sakaraia Malakai Maciu Marika Luke Joni Cakacaka Roma 1 Korinica 2 Korinica Kalatia Efeso Filipai Kolosa 1 Cesalonaika 2 Cesalonaika 1 Timoci 2 Timoci Taito Filimoni Iperiu Jemesa 1 Pita 2 Pita 1 Joni 2 Joni 3 Joni Juta Vakatakila 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31\niMatai ni Samuela 19:1-24\nCati Tevita tiko ga o Saula (1-13)\nDrovaki Saula o Tevita (14-24)\n19 Oti e vosa o Saula vei Jonacani na luvena kei ira kece na nona dauveiqaravi mera vakamatei Tevita.+ 2 Ia ni taleitaki Tevita vakalevu o Jonacani na luvei Saula,+ mani kaya vei Tevita o Jonacani: “E via vakamatei iko o Saula na tamaqu. Yalovinaka, mo qaqarauni ena mataka, lako ena dua na vanua vuni mo vuni tiko ga kina. 3 Au na lako yani meu tu e yasai tamaqu ena vanua o na tiko kina. Au na talanoataki iko vei tamaqu, keu kila e dua na ka au na mai tukuna vei iko.”+ 4 E tukuna na ka vinaka me baleti Tevita o Jonacani+ vei Saula na tamana. E kaya vua: “Me kua ni caka ca na tui vua na nona dauveiqaravi o Tevita, ni sega ni caka ca vei iko o koya, e yaga vei iko na ka e cakava. 5 E bolemate o koya me lai vakamatea na kai Filisitia+ qai vakavuna o Jiova na qaqa* levu vei ira kece na Isireli. O raica sara ga qori, o marautaka vakalevu. Na cava mo caka ca kina vua e dua e sega ni cala ni o vakamatei Tevita wale tu?”+ 6 E rogoci Jonacani o Saula qai bubuluitaka o Saula: “Me vaka ni bula tiko o Jiova, ena sega ni vakamatei o koya.” 7 Oti e kacivi Tevita o Jonacani qai tukuna vua na ka kece qo. E kauti Tevita sara o Jonacani vei Saula, e qaravi koya tiko me vaka ga e liu.+ 8 Sa dede toka e tubu tale na ivalu, e lako yani o Tevita me valuti ira na kai Filisitia qai vakamatei ira ena veivakamatei levu, era mani drovaki koya. 9 Ia e curumi Saula na yalo ca mai vei Jiova+ ni dabe tiko ena nona vale, e taura tiko e ligana na nona moto ni qiri api tiko o Tevita.+ 10 E saga o Saula me cokai Tevita i lalaga ena moto, ia e leve o koya qai coba e lalaga na moto e cokataka o Saula. E dro bula o Tevita ena bogi oya. 11 Oti e tala o Saula eso na italai ina vale i Tevita mera yadrava mera qai vakamatei koya ena mataka,+ ia e tukuna vei Tevita o Maikali na watina: “Ke o sega ni dro ena bogi nikua, o na mate nimataka.” 12 Sega ni bera ni tukuci Tevita sobu o Maikali e katubaleka, me biubiu totolo me bula. 13 E taura mai o Maikali na matakau terafimi,* e vakadavora ena idavodavo, e biuta e uluna na isulu lawalawa ni vutinime qai ubia ena dua na isulu. 14 E tala o Saula eso na italai mera lai kauti Tevita mai, ia e kaya o Maikali: “E tauvimate o koya.” 15 E mani talai ira na nona italai o Saula mera lai raici Tevita, e kaya vei ira: “Moni kauti koya mai vei au ena nona idavodavo me vakamatei.”+ 16 Nira curu yani na italai, sa davo tu ena idavodavo na matakau terafimi qai toka na isulu lawalawa ni vutinime ena vanua e rairai toka kina na uluna. 17 E kaya vei Maikali o Saula: “Na cava o lawakitaki au kina va qo, mo vakatala na kequ meca+ me dro?” E kaya vei Saula o Maikali: “E kaya vei au o koya, ‘Biuti au meu lako, ke sega au na vakamatei iko!’” 18 E dro bula sara o Tevita qai yaco yani vei Samuela i Rama.+ E tukuna vua na ka kece e cakava vua o Saula. E lako vata kei Samuela o koya, erau lai tiko e Naioci.+ 19 Oti e tukuni vei Saula: “Raica! E tiko mai Naioci e Rama o Tevita.” 20 E talatala sara o Saula me vesu mai o Tevita. Nira raica nira parofisai tiko na parofita qase qai duri tu o Samuela me liutaki ira tiko, e sobuti ira na italai nei Saula na yalo ni Kalou e qai vaka na parofita na nodra ivalavala. 21 Nira lai tukuna qori vei Saula, sega ni bera ni tala tale eso na italai, e vaka tale ga na parofita na nodra ivalavala. E tala tale o Saula eso na italai, na ikatolu ni iwasewase, e qai vaka na parofita na nodra ivalavala. 22 Oti e lako tale ga i Rama o koya. Ni yaco yani ina ikeliniwai vakaitamera e tiko e Seku, e taroga: “I vei o Samuela kei Tevita?” Era kaya: “Erau tiko mai Naioci+ e Rama.” 23 Ni biubiu mai kea o Saula me lako i Naioci e Rama, e sobuti koya na yalo ni Kalou, e lako yani o koya qai vaka na parofita na nona ivalavala me yaco sara i Naioci e Rama. 24 E luvata tale ga na nona isulu, e vaka na parofita nona ivalavala e mata i Samuela qai davo luvawale* tu e kea ena siga kei na bogi taucoko oya. Qori na vuna era kaya kina: “Sa maliwai ira tale ga na parofita o Saula?”+\n^ Se “veivakabulai.”\n^ Se “dara tiko na nona isulu e loma.”\n1 Samuela 19


“Keimami sa Cakacakataka Vakawasoma na Neimami Yalava!” — Watchtower LAIBRI ENA INTERNET\nkm 5/01 t. 4\n“Keimami sa Cakacakataka Vakawasoma na Neimami Yalava!”\n1 Eda dau nanuma beka ni sa cakacakataki wasoma na noda yalava sa sega kina o ira era vaka na sipi? O na rairai kaya: ‘Au kila na ka era dau cakava na vakaitikotiko ena yalava oya. Na cava meda lesu tiko kina vei ira na bese ni vakarorogo?’ Sa bau levu dina na yalava era dau tarai wasoma. O koya gona, me kua ni cala kina na noda rai, meda raica ga na yasana vinaka. Ena vuku ni cava? Raica mada na va na vuna e tiko oqo e ra.\n2 Rogoci Noda Masu: E kaya o Jisu: “Sa levu sara na i teitei sa matua vinaka tu, ia sa lewe lailai ga na tamata cakacaka; mo ni masuti koya kina na Turaga ni tatamusuki me talai ira mai na tamata cakacaka ki na i teitei.” (Luke 10:2, VV) Sa vicasagavulu mai na yabaki na noda kerei Jiova tiko me vukei keda. Ena levu na vanua, sa levu kina na tamata cakacaka, oya na vuna eda tara tiko kina vakawasoma na yalava. E vakavureki nida kila ni sa rogoca noda masu o Jiova, se vakaevei?\n3 Na Vua ni Vosota: Ena yalava mada ga e dau tarai wasoma, era se rogoca ga na lewenivanua na itukutuku ni Matanitu ni Kalou, sa ra mai kila tale ga na ka dina. O koya gona, meda lako tiko ga ena noda nuitaka nida na kunea e levu na tamata lomadina. (Aisea 6:8-11) Me vaka eratou a cakava na tisaipeli taumada i Jisu, “lako [tiko] ga” vei ira ena yalava o sa lesi kina, saga mo uqeti ira mera taleitaka na Matanitu ni Kalou.—Maciu 10:6, 7.\n4 Levu na ivavakoso mai Potukali era tara na nodra yalava ena veimacawa, ia era se kunei ira tiko ga na vaka na sipi. Dua na ka na rai dodonu ni dua na tacida yalewa. E kaya: “Ni bera niu lai vunau e veimataka, au dau masuti Jiova me vukei au meu na kunea e dua e taleitaka me vulica na iVolatabu.” Dua na siga e tuvanaka sara na vuli iVolatabu kei ira na cakacaka ena dua na valeniveikoti. E muri, e dua ga e qai yaco yani me vuli. E kaya: “O yau ga au taleitaka, o ira na kena vo era bese.” Ena loma ga ni dua na vula sa rua sara nona vuli iVolatabu. Sega ni dede sa papitaiso, e muri sa mai cakacaka vakapainia sara yani!\n5 Sa Vakayacori Tiko na Cakacaka: Sa vunautaki tiko na itukutuku vinaka me vaka sa parofisaitaka oti o Jisu. (Maciu 24:14) Ena vanua mada ga era tu kina o ira era na ‘sega ni vakarorogo vei keda,’ era sa vakasalataki ga nira raica na noda cakacaka vakavunau. Eda namaka ni so era na sega ni vakarorogo se ra tusaqata na ka dina. Ia, o ira oya mera vakasalataki ga me baleta na siga ni veilewai i Jiova.—Isik. 2:4, 5; 3:7, 8, 19.\n6 Se Bera ni Cava na Noda Cakacaka: E sega ni vakatau vei keda na gauna meda na vakacavara kina na noda cakacaka vakavunau. E kila vinaka o Jiova na gauna me na cava kina. E kila o koya nira se tiko e so ena noda yalava era na rairai rogoca na itukutuku vinaka. Edaidai, e so era kaya nira besetaka, ia e rawa ni yaco e so na veisau lelevu ena nodra bula—sega nodra cakacaka, tauvimate bibi, mate e dua na wekadra voleka—ena rairai qai uqeti ira mera vakarorogo ena dua tale na gauna. Ena vuku beka ga ni nodra cati keda, se ra sa rui osooso ga, le levu gona era se sega sara ga ni rogoca na ka eda vunautaka voli. Noda veikauaitaki ena noda veisiko wasoma era na rairai kauai kina mera vakarorogo.\n7 O ira era tubu cake ena loma ni vica ga na yabaki oqo, era sa vakavuvale, sa ra qai tekivu raica vakatitobu se cava na inaki ni bula, ra qai taroga kina na taro ena sauma duadua ga na Vosa ni Kalou. A sureta e rua na iVakadinadina i nona vale e dua na tinanigone, qai kaya: “Niu se gone, au sega ni kila se cava na vuna e sega ni ciqomi ira kina na iVakadinadina o tinaqu qai tukuna vei ira ni bese ni vakarorogo, ia na ka ga era via talanoataka na iVolatabu. Au vakadeitaka ena gauna oya ni gauna au na levu kina, vakawati, qai dua ga noqu vuvale, au na kerei ira na iVakadinadina i Jiova mera lako mai i noqu vale ra qai vakamacalataka vei au na iVolatabu.” Oya sara ga na ka a qai cakava, erau marau na iVakadinadina erau lai sikovi koya.\n8 Rawa ni Laulau Cake Nomu Vunau? De dua na dredre ni yalava e tarai wasoma e sega ni vakavuna o ira na vakaitikotiko kina. Eda rairai vakadredretaka ga o keda. Dau cala tu beka ga noda rai nida tekivu vunau? Ena rawa ni vakilai ena ka eda cakava, rorogo ni domoda kei na irairai ni matada. Me donu tiko ga nomu rai, mata mamarau tale ga. Kua ni dua tu ga na iwalewale ni nomu veivosaki. Me veiveisau na nomu iucu, saga mo vakavinakataka tiko ga. O rawa ni veisautaka na taro e tekivu kina na veivosaki, se o vakayagataka e duatani tale na tikinivolatabu. Tarogi ira na mataveitacini se iwalewale cava era raica ni yaga ena nodra cakacaka voli ena yalava oqo. Me duidui na dautukutuku kei na painia o cakacaka vata kei ira, raica se cava e laulau kina na nodra cakacaka vakaitalatala.\n9 E vakalougatataka qai vakadonuya o Jiova na cakacaka ni vunautaki ni Matanitu ni Kalou, na noda vakaitavi kina e vakadinadinataka nida lomani koya kei ira na kainoda se o ira na wekada. (Maciu 22:37-39) Meda cakava tiko mada ga na noda cakacaka me yaco ina kena iyacoyaco, da qai kua ni vuturitaka na yalava e dau tarai wasoma.


The Fiji Times » Rui bibi na i tabagone: NFP\nRui bibi na i tabagone: NFP\nE KAUWAI vakalevu na National Federation Party na bibi ni nodra i tavi n ai tabagone e na veisdau e dau yaco e na veitikotiko vakabibi e na nodra vakaitavi e na bula raraba kei na vakaitavi e na politiki e na kena vakavurea na bula galala ni veisaututaki.\nSa koto kina na gagadre kaukauwa ni NFP mera okati na i tabagone e na vakatulewa ni veika ka okata na nodra bula e na kena maroroi na bula galala ni veisautautaki me vaka ni dau vakavuqa era dau sega ni okati tu.\nE vakaraitaka ko Professor Biman Prasad, na i liuliu ni soqosoqo, ni tikina oqori e sa vakanamata na i soqosoqo me na vakakauwataka na vakarautaka na nodra vakatavulici ka vakatorocaketaki na i tabagone me rawa nira vakasalataki vakavinaka e na veitaba ni cakacaka ka ai liuliu vinaka talega e na veitikotiko.\nSa virikotori koto e na nodratou i tuvatuva ni veiqaraavi na NFP ni na vakaukauwataka na National Youth Policy e na kena okati eso na i tuvatuva me na tokoni ira na i tabagone e na nodra vakauqeti ka vakaitavitaki ira e na veika eara koto na noda bula vakapolitiki.\nKuria ka vakaraitaka na NFP ni na raica vakamatua ni na cokonaki vakavinaka na National Youth Policy mera lewena edua na i soqosoqo ni veimata-tamata, , veiqaravi raraba, ka yavutaki mai na veivakasalataki ni veitabana e oka kina, vakabibi o ira na i tabagone.\nE vakaraitaka talega na NFP ni kauwaitaki ira na lewenivanua era sa qase ka ra ka rai takele ni cavuiklaawa kei Viti nikua ka dodonu mera kauwaitaki ka rokovi e na noda veitikotiko e na vuku ni noda i vakarau kei na veika e matanataki.\nKauweaitaka talega na i soqosoqo oqo na nodra gagadre na sa qase ka sa tu vakarau me na vakavinakataka na nbodra qaravi, veiqaravi ni bula kei na vakarautaki ni vanua mera tiko kina.\nSega walega ni koya oqori, e sa vakaraitaka talega ni na musuki sobu na i sau ni nodra livaliva, wai kei na i vakacavacava lavaki ni veitauni tauni era dau sauma.


Same, chapter 79 of the Fijian Bible - with audio narration\nKemuni na Kalou era sa lakova mai na Nomuni i votavota; o ira na veimatanitu; Sa vakadukadukalitaki na Nomuni Valetabu; Era sa veitataqai tu e Jerusalemi.\n2 Na yagodra na Nomuni tamata, era sa solia me kedra na manumanu vuka ni lomalagi, na lewedra na Nomuni tamata me kedra na manumanu kila ni vanua.\n3 Na nodra dra era sa vakadavea me vaka na wai e Jerusalemi taucoko. Sa sega ni dua e tu me buluti ira.\n4 Keimami sa yaco me vakarogocataki, dredrevaki ka vakalialiai mai vei ira na wekai keimami kei ira sa tiko voleka vei keimami.\n5 Me vakaevei soti na kena dede Jiova? O Ni na cudru tiko ga ka sega ni oti rawa? O Ni na vuvu tiko me vaka na buka sa caudre?\n6 Mo Ni sovaraka yani na Nomuni cudru katakata ki vei ira na veimatanitu sa sega ni kilai Kemuni, kei ira na veimatanitu era sa sega ni kila na Yacamuni.\n7 Era sa vakacacani Jekope ka ra sa vakacacana vakadua na nona i tikotiko.\n8 Mo Ni guilecava mada na veika caca me baleti keimami! a nomuni yalololoma me totolo mai ka sotavi keimami, ni keimami sa rui vakalolomataki.\n9 Mo Ni vukei keimami, Na Kalou ni neimami bula, na vinaka ni Yacamuni; Ni vakabulai keimami, ka vakavoutaka nai soro ni neimami valavala ca, ka vakarautaka nai soro ni neimami valavala ca, ena vuku ni Yacamuni!\n10 Ena cava, me ra tukuna kina na veivanua, "Sa e vei na nodra Kalou?" Me ra kila tiko na veimatanitu kece oqo na kena saumi, na vakadave ni dra ni Nomuni tamata.\n11 Me lako yani vei Kemuni na nona vakaoilei na kaivesu, me vaka na kena levu ni Nomuni kaukauwa. Mera sa maroroi o ira kece sa vagolei tu me ra na vakamatei;\n12 Me sa saumi vakavitu lesu vei ira na ca era sa vakacacani Kemuni kina, ki na lomaseredra sara.\n13 Oi keimami na Nomuni tamata kei na sipi ni Nomuni lomanibai, Keimami na solia vei Kemuni na vakavinavinaka me sega ni mudu. Keimami na vakaraitaka na Nomuni vakacaucautaki ki nai tabatamata kecega.


Me 29, 2018 veiqaravi\nJapani me raica na 6 vou na veisau crypto\nJapani ’ s 6 era sa tavoca na roro tiko mai na veika crypto ena kabani ni raraba ka volai tu ena na Tokyo pepa ni veisau.\nE vakatakila na kabani oqo sai koya oqo na imatai ni gauna me caka kina na bisinisi ena dua na vatavata ni isau ni cryptocurrency.\nE bans na isau ni Bithumb na nona vucesa 11 veimatanitu\nE dua na veisau ni na Ceva kei Korea levu duadua cryptocurrency, Bithumb, sa kacivaka na e sa banning na livaliva na iyautaukeni vucesa ena e dua na naba mai na veivanua, oka kina na vualiku kei Korea, Irani, Iraki kei Sri Lanka, vata kei na vitu na veivanua tale eso.\nOqo na matanitu era sa labelled me vaka ni ririkotaki ena na sega-Cooperative matanitu kei na yasayasa (NCCT) vakasama.\nBlockchain News 30 Janueri 2018\nE na Litecoin\nLitecoin (LTC) a v....\nItuvatuva ni gov Korea me ...\nSa oti na duru:Blockchain News 28.05.2018\nTarava na duru:Sa investors vakasalataki me volitaka na cava cryptocurrency, kei na ka e dua me muria na?


iTalanoa ni Nona Bula: Au Saga Meu Vakatotomuria Nodra iVakaraitaki Vinaka | O Thomas McLain\nWILIKA ENA VOSA Acholi Afrikaans Albanian Amharic Angolan Sign Language Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Kabiye Kamba Kannada Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese (Brazil) Punjabi Quechua (Bolivia) Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu vakaViti\nAu Saga Meu Vakatotomuria Nodra iVakaraitaki Vinaka\nTalanoataka o Thomas McLain\nQo na ka au taroga: “O kila au yabaki vica?” E sauma mai o Izak Marais: “Io au kila vinaka nomu yabaki.” E tiko mai Patterson, Niu Yoka, qai qiriti au sara yani e Colorado. Meu talanoataka mada na neirau veitalanoa qori.\nAU SUCU mai Wichita, e Kansas, Merika, ena ika10 ni Tiseba, 1936. Keitou le va na gone, au qase duadua. Rau dau yalodina na sokaloutaki Jiova na noqu itubutubu o William kei Jean. O Ta e dau qarava tiko na itavi ni kodineita, kilai ena gauna ya me company servant. A vakavulici Na ena ka dina vakaivolatabu o tinana, na yacana o Emma Wagner. E vakavulici ira tale eso o Emma, me vakataki Gertrude Steele, a veiqaravi tu vakaulotu me vica vata na yabaki e Puerto Rico. * Qo eso ga na ivakaraitaki vinaka au vakatotomuria.\nVAKASAMATAKA NA IVAKARAITAKI VINAKA\nDuri toka o tamaqu me soli ivola vei ira na tavali\nDua na yakavi ni Vakarauwai niu se qai yabaki lima, keirau a veisoliyaka tiko kei Ta vei ira na tavali tiko e gaunisala na Watchtower kei na Consolation (e kilai me Yadra! nikua). Na gauna ya, e vakaitavi vakalevu na neitou vanua ena iKarua ni iValu Levu. E mateni tu mai e dua na vuniwai qai vosataki Ta ni tawaveitovaki ena ivalu, e kaya ni rere, e drotaka na ivalu. E toso volekata sara ga yani na mata i Ta qai kaya, “Mokuti au mada, tamata rerere!” Dua na ka noqu taqaya, ia au dokai Ta vakalevu. E tomana tiko ga nona soli ivola. Oti oya e lako mai e dua na sotia, mani uqeti koya o vuniwai, “Cakava mada e dua na ka vua na tamata rerere qo!” E raica na sotia ni mateni tu, qai kaya ga: “Lai moce!” Rau biubiu ruarua sara. Niu vakasamataka lesu, dua na ka noqu vakavinavinaka vei Jiova ni vakayaloqaqataki Ta. E rua na vale ni veikoti nei Ta e Wichita, dau mai koti sara tiko ga kina na vuniwai qori!\nO rau noqu itubutubu, keitou lako tiko ena dua na soqo ni tikina ena veiyabaki ni 1940\nNiu sa yabaki walu, rau volitaka noqu itubutubu na neitou vale kei na vale ni veikoti. Rau tara e dua na vale me rauti keitou ga, oti keitou toki sara e Colorado me keitou lai veiqaravi ena vanua e vinakati kina vakalevu na cakacaka. Keitou mai vakaitikotiko volekati Grand Junction, na vanua rau painia kina na noqu itubutubu, rau cakacaka tale ga vagauna ena iteitei kei na vanua ra dau susu kina na manumanu. E vakalougatataka nodrau gugumatua o Jiova mani tauyavutaki sara kina e dua na ivavakoso. Na vanua tale ga qori e papitaisotaki au kina kei ira na so tale era taleitaka na ka dina vakaivolatabu o Ta. A vakayacori ena dua na uciwai ena ika20 ni June, 1948. Rau papitaiso tale ga kina o Billie Nichols kei na watina. Rau qai lai veiqaravi vakaivakatawa dauveilakoyaki, vaka kina o luvedrau tagane kei watina.\nKeitou veimaliwai voleka sara, keitou dau veiuqeti vakayalo kei ira e levu era vakaitavi wasoma ena cakacaka ni Matanitu, vakauasivi na vuvale na Steele—o Don kei Earlene, o Dave kei Julia, vaka kina o Si kei Martha—ratou dau uqeti au vakalevu. Au raica votu nodratou marau qai vakainaki nodratou bula ni ratou vakaliuca na Matanitu ni Kalou.\nNiu se qai yabaki 19, e sureti au Bud Hasty, e neitou itokani vakavuvale, me keirau lai painia vata ena ceva kei Merika. E keirau na ivakatawa dauveilakoyaki me keirau toki i Ruston, Louisiana, era vakaitikotiko kina eso na iVakadinadina era sa malumu tu vakayalo. Tukuni tale ga vei keirau, me vakayacori na soqoni e veimacawa, ke mani sega mada ga ni dua e lako mai. Kune sara e dua na vanua veiganiti, mani vakavinakataki. Keirau qarava na soqoni ena veimacawa kece, dua toka na gauna keirau soqoni taurua tiko ga. Keirau veivukevuketaka tiko ga na itavi ni soqoni, koya e vakarorogo ena sauma na taro kece. Ke dua na vakatasuasua keirau na vakaitavi ga kina, sega ni dua e vakarogoci keirau! Yaco na gauna me mai tomani keirau e dua na tacida yalewa itabaqase. Oti ra sa tekivu gole yani na soqoni eso na vuli iVolatabu kei ira na sa malumu tu vakayalo, sega ni dede sa dua sara na ivavakoso bulabula.\nDua na siga keirau sotava kei Bud e dua na italatala ni lotu Momani, e vakamacalataka eso na tikinivolatabu au sega ni kila sara vakavinaka. Au kidroa kina vakalailai, vakavuna meu vakasamataka vakatitobu na veika au vakabauta. Dua na macawa noqu sega ni moce vinaka ena bogi niu saga meu kila na isau ni nona taro. E uqeti au qori meu vakadeitaka vakataki au na ka dina, au vinakata sara ga meu sotava tale e dua na italatala.\nSega ni dede, e kerea na ivakatawa dauveilakoyaki meu toki i El Dorado, e Arkansas, meu lai veivuke ena ivavakoso qori. Niu tiko e keri, au lesu vakavica i Colorado meu rairai vei ratou na dau digitaki ira na curu ina mataivalu. Dua gona noqu ilakolako qori era vodo tale ga mai na noqu lori e vica na painia, keimami qai coqa e Texas, au mani sega ni vakayagataka rawa tale na noqu lori. Keimami qirita sara e dua na tacida me kauti keimami ina nona vale vaka kina ena soqoni. Ena siga tiko ga qori e vakarogoi ni coqa na neitou motoka, ra qai cautaka vakayalololoma na mataveitacini eso na ilavo. E volitaka tale ga na tacida qori na noqu motoka me $25.\nRawa sara kina ni keitou vodo i Wichita, na vanua e painia tiko kina e dua noqu itokani voleka, o Everidge Frank, e dau kilai tale ga me o “Doc” McCartney. Keitou se veitokani dredre tiko ga qo kei rau na luvena tagane o Frank kei Francis, rau drua. Ratou volitaka vei au e dua na motoka makawa me $25, na levu ni ilavo sara ga e volitaki kina noqu motoka. Qo na imatai ni gauna meu raica kina na veivuke nei Jiova ni vakarautaka vei au na ka niu vakaliuca nona Matanitu. Noqu veisiko tiko qori, ratou veikilaitaki au na vuvale na McCartneys kei na dua na goneyalewa totoka, o Bethel Crane. Dua na marama gugumatua o Ruth na tinana, e veiqaravi tiko e Wellington, e Kansas, e painia tiko me yacova ni sa yabaki 90 vakacaca. Keirau vakamau sara kei Bethel ena loma ni dua na yabaki ena 1958, keirau mai veitomani ena painia e El Dorado.\nNi keirau vakasamataka na nodra ivakaraitaki vinaka o ira keimami susu vata mai, keirau mani vakatulewataka me keirau tu vakarau ina veiqaravi cava ga keirau sureti kina ena isoqosoqo i Jiova. Keirau lesi kina vakapainia lavotaki e Walnut Ridge, e Arkansas. Dua na ka neirau marau ena 1962, ni keirau sureti ina ika37 ni kalasi e Kiliati. Ka ni marau tale ga ni lewe ni kalasi qori o Don Steele. Ni oti na tuvaitutu keirau lesi kei Bethel i Nairobi, Kenya. Vaka ga me ora na lomai keirau ena gauna keirau biuti Niu Yoka kina, ia e yali vakadua ni keirau sa raici ira na mataveitacini ena raraniwaqavuka e Nairobi!\nCakacaka vakaitalatala e Nairobi kei Mary kei Chris Kanaiya\nSega ni dede keirau sa matau sara e Kenya, keirau marautaka tale ga na cakacaka vakaitalatala. Na imatai ni neirau vuli iVolatabu me rau toso vinaka o Chris kei Mary Kanaiya. Rau se veiqaravi tiko ga vakatabakidua e Kenya. Ia ena yabaki e tarava keirau kerei me keirau toki i Kampala, e Uganda, me keirau imatai ni daukaulotu ina vanua qori. Dua na gauna taleitaki qori ni levu era via vulica na ka dina vakaivolatabu, ra mai dua tale ga na tacida. Keirau biubiu mai Aferika ni oti e tolu veimama na yabaki ni keirau sa vakaluveni Keirau mani lesu e Merika. Gauna keirau biubiu kina e Aferika e ora vakalevu na lomai keirau mai na gauna keirau biuti Niu Yoka kina. Dua na ka neirau taleitaki ira mai Aferika, keirau na via lesu tale kina ena dua na siga.\nKeirau lai tiko ena yasayasa vakara ni dua na ulunivanua e Colorado, na vanua rau tiko kina noqu itubutubu. Sega ni dede e sucu na imatai ni luvei keirau yalewa o Kimberly, oti tale e 17 na vula e sucu o Stephany. Keirau sega ni vakawalena na neirau itavi vakaitubutubu, keirau saga me rau vukei na neirau goneyalewa totoka me dei e lomadrau na ka dina. Keirau via muria ga na ivakaraitaki keirau tuberi mai kina. E rawa ni veivakauqeti na ivakaraitaki vinaka vei ira na gone, ia sega ni kena ibalebale qori nira na qaravi Jiova nira sa qase mai. Rau a biuta na ka dina na taciqu kei na dua na ganequ. Ia au nuitaka ni rau na vakatotomuria na ivakaraitaki vinaka rau a tuberi kina.\nKeirau marautaka na tuberi rau na gone, keirau saga tale ga me keitou dau cakava vata vakavuvale na ka. Ni keitou volekati Aspen, e Colorado, keitou vulica kece na vakasisisi ena waicevata, oti me keitou dau cakava vata. E gauna vinaka qori me keirau dau veitalanoa kina kei rau na yalewa ni keitou vodo vata tiko ena vanua ni vakasisisi. Keitou dau lai keba vata tale ga, qai taleitaki vakalevu neitou veitalanoa ni keitou dabe wavokita toka na bukawaqa. Rau se gone, ia rau dau taroga eso na taro me vaka “Na cava meu cakava niu sa qase mai?” kei “Na tagane vakacava meu na digia?” Keirau vinakata me tara na lomadrau kei na nodrau vakasama na veika vakayalo. Keirau uqeti rau ena veiqaravi vakatabakidua, vaka kina nodrau qara e dua e tautauvata nodrau isausau. Keirau uqeti rau tale ga me rau kua ni vakasamataka na vakawati totolo. Dua na ka qo keirau dau vakalutuka toka vakamalua vei rau, “Drau yacova mada na yabaki 23 drau qai vakawati.”\nMe vaka ga neirau tuberi mai vale, keirau saga me keitou dau tiko wasoma ena soqoni kei na cakacaka vakaitalatala vakavuvale. Keirau tuvanaka mera dau mai cili e vale eso era veiqaravi vakatabakidua. Keirau dau marau tale ga ni talanoataka na neirau taleitaka na cakacaka vakaulotu. Keitou nuitaka ni dua na siga keitou na gade kece vakavuvale e Aferika. Qori sara ga na ka rau vinakata tiko na neirau goneyalewa.\nKeitou dau sokalou wasoma vakavuvale, keitou vakatasuasuataka tale ga kina eso na ituvaki e rawa ni yaco e koronivuli. Dau nodrau itavi na goneyalewa me rau sauma na vakatataro ni rau vunau tiko. Rau dau marautaka, e uqeti rau tale ga me rau yalodei kina. Ni rau tubu tiko, so na gauna rau vakabesebese na sokalou vakavuvale. Dua na gauna, ena levu ni noqu vinakata me caka na vuli, au mani cemuri rau ina nodrau rumu. Rau kidroa, rau tagi tale ga ni rau vinakata na vuli. Keirau kila kina ni yaga neirau dau vakavulici rau me rau kauaitaka na veika vakayalo. Rau taleitaka na vuli, keirau uqeti rau tale ga me rau dau talaucaka na lomadrau. Dau dredre ena so na gauna, ni rau tukuna nodrau sega ni duavata kei na so na ka e vauca na ka dina. Ia keirau kila rawa kina na lomadrau. Ni keirau vakamacala oti vei rau, rau dau lomavakacegu ni rau sa qai kila na rai nei Jiova.\nMATAU ENA LEVU TALE NA VEISAU\nE vaka ga na siri ni saku na neirau susugi rau na goneyalewa. Ia ena veivuke kei na veidusimaki ni isoqosoqo i Jiova, keirau tuberi rau kina ena neirau vinaka taucoko me rau lomani Jiova. Dua na ka neirau marau ni oti ga nodrau vuli rau sa painia, rau saga tale ga me rau kila na cakacaka me rau qaravi rau kina vakailavo. Rau toki i Cleveland, e Tennessee, kei na rua tale na tacida yalewa me ratou veiqaravi ena vanua e vinakati tu kina na cakacaka. Keirau dau vakasamataki rau vakalevu, keirau marau ga ni rau veiqaravi tiko vakatabakidua. E dua na itavi dokai qai marautaki neirau tekivu painia tale kei Bethel. Keirau veisosomitaki tale ga me keirau veiqaravi vakaivakatawa dauveilakoyaki, vaka kina ena soqo ni tikina.\nNi bera nodrau gole i Tennessee o rau na goneyalewa, rau a gade i Lodoni, e Igiladi, rau lai sarasara ena valenivolavola ni tabana. Tiko ena peceli qori e dua na cauravou o Paul Norton, rau mani veikilai sara kei Stephany, se qai yabaki 19. Dua tale nodrau gade e muri rau sota kina o Kimberly kei na dua rau cakacaka vata kei Paul, o Brian Llewellyn. Rau mani vakamau o Paul kei Stephany—ni sa yabaki 23 oti. Na yabaki ga e tarava rau vakamau tale ga kina o Brian kei Kimberly—ni sa yabaki 25. Rau qai vakawati ruarua ni rau sa yabaki 23 oti. Keirau marautaka dina nodrau digitaka vinaka na watidrau.\nTaba vata tu qori o keirau, o Paul kei Stephany vaka kina o Kimberly kei Brian ena valenivolavola ni tabana e Malawi, ena 2002\nRau kaya na neirau goneyalewa ni vukei rau na neirau ivakaraitaki, kei na nodrau ivakaraitaki na tubudrau me rau talairawarawa ina ivakaro i Jisu—oya me rau “vakaliuca tiko ga na Matanitu ni Kalou” ke rau leqa mada ga vakailavo. (Maciu 6:33) Ena Epereli 1998, rau sureti o Paul kei Stephany ina ika105 ni kalasi e Kiliati oti qori rau lesi sara e Malawi, mai Aferika. Na gauna tale ga qori, rau sureti kina o Brian kei Kimberly me rau lai veiqaravi e peceli mai Lodoni, oti rau qai lesi tale ga i Malawi me rau veiqaravi e Peceli. Dua na ka neirau marau, ni qori na sala vinaka duadua ga mera vakayagataka kina na gone na nodra bula.\nDUA TALE NA VEISURETI LAGILAGI\nEna Janueri 2001 e yaco yani vei au na qiri au vakamacalataka ena itekitekivu ni italanoa. E vakamacalataka o Brother Marais, na ovasia ena Tabana ni Vakadewa, ni vakarautaki tiko e dua na vuli mera kila vinaka na daunivakadewa e vuravura na vosa vakavalagi. Au sa yabaki 64, vinakati gona meu vuli meu dauveivakavulici. Keirau masulaka sara kei Bethel, keirau veitalanoataka tale ga kei rau na dui tinai keirau me baleta nodrau rai. Rau vinakata me keirau lako, ia rau kila vinaka sara tu ga ni keirau sa na sega ni vukei rau. Au qiri qai tukuna ni keirau na marautaka na itavi dokai qori.\nE qai tauvi kenisa o Na. Au mani kaya vua de vinaka me keirau sa kua ni lako, meu vukei Linda tale ga na ganequ ena nona qaravi. “O na sega ni cakava qori,” e kaya o Na. “Ena ca vei au ke drau sega ni lako.” Qori tale ga na rai nei Linda. Keirau vakavinavinaka vakalevu ena nodrau vakuai rau, vaka kina nodra veivuke na mataveitacini era tiko e kea! Na siga keirau vuka kina e Patterson ina vanua e tiko kina na Watchtower Educational Center, e qiriti keirau o Linda ni sa vakacegu o Na. Me vaka ga nona uqeti keirau o Na, keirau saga me keirau qarava neirau cakacaka ena kena vinaka duadua.\nKeirau marautaka dina ni neirau imatai sara ga ni ilesilesi na valenivolavola ni tabana e Malawi, rau veiqaravi tiko kina na luvei keirau kei na dui watidrau. Dua na sota marautaki qori! Oti neirau veivakavulici e Zimbabwe, keirau dewa i Zambia. Ni oti tale e tolu veimama na yabaki neirau veivakavulici tiko, keirau lesu i Malawi, me keirau volaitukutukutaka na kedra italanoa na mataveitacini era yalodina tiko ga nira vakacacani. *\nCakacaka tiko vakaitalatala kei rau na makubui keirau\nSe baci ora na lomai keirau ni keirau lesu ena 2005 i Basalt, Colorado, keirau lai painia tale kina. Ena 2006, rau toki volekati keirau yani o Brian kei Kimberly me rau tuberi rau kina na luvedrau yalewa, o Mackenzie kei Elizabeth. Rau se tiko ga mai Malawi o Paul kei Stephany, e Komiti ni Tabana tiko o Paul. Au sa voleka ni yabaki 80 qo, marautaki dina noqu dau raici ira na tagane gone keimami dau cakacaka vata mera qarava na itavi au dau cakava tu e liu. E vu ni neirau marau vakalevu na ivakaraitaki keirau vuli kina, kei na neirau saga me keirau vakatotomuria me yaga vei rau na luvei keirau kei na makubui keirau.\n^ para. 5 Raica na Watchtower ni Me 1, 1956, t. 269 ina 272, kei na Maji 15, 1971, t. 186 ina 190, mo kila kina na nodratou cakacaka vakaulotu na vuvale na Steele.\n^ para. 30 Kena ivakaraitaki, raica na italanoa ni nona bula o Trophim Nsomba ena 15 Epereli, 2015, ni Vale ni Vakatawa, t. 14-18.\niMeli iMeli Au Saga Meu Vakatotomuria Nodra iVakaraitaki Vinaka


BIUBIU NA NODA MATA TIMI NI SOCCER. - Viti FM\nBIUBIU NA NODA MATA TIMI NI SOCCER.\nWritten by Atu Kurumudu on March 6, 2022\nSa sobu oti na nodratou i tatau mai valelevu ki vua na noda turaga bale ka noda Peresitedi Ratu Waisea Katonivere. Biu oti vakakina ko Nadi ena bogi me bola na mua ki Serene Ositerelia ka ratou vuka yani na noda timi ni Digicel Bula Boys.\nRatou sa kele oti yani e Serene ka laki sema sara na vuka ki Doha ka vakarautaka vakavinaka taucoko nai tuvatuva kece vakalawa ni nodratou curuvanua kina vanua rogo ko Qatar ena sotasota levu ni FIFA World cup qualifiers.\nKaci ni noda matanitu ki na qito mera laki cavui sausau kina na noda cauravou ena qito veicaqe ka da sa vakasavuya vata koto na noda vakanuinui vinaka levu ni na laki boiyawa kina na yaca ni noda vanua lomani\nCredit: Fiji Football Association, Fiji Government


O KEMUNI na noqu vuvale, na taciqu ka ganequ talega ena gauna au raica kina na loa ni matamuni ena nomuni raici au tiko mai qo. Oya na veika e cauraka tiko o Yaron Sultan Dadon na daunivakasala ni matanitu o Isireli ki na Pasivika ena nona vosa tiko ena siga Vakaraubuka sa oti ni oti na tayabe e Suva ni kena vakananumi na yabaki 70 ni nona tu vakaikoya na matanitu o Isireli.\nFiji is not the lost tribe but the founded tribe who found Israel and the two countries found each other.\nO Viti e sega ni ‘yavusa ka sa yali tu’ ni Isireli, ia ko ni sa mai kune, ni a kunei Isireli, rau qai mai veikune na matanitu e rua.\nA marautaka o Dadon na veitokoni era a vakaitavi kina na lewe ni Lotu Vakarisito ka ra bau tayabe mai na Flea Market ki na Ratu Sukuna Park ena Siga Valaraubuka sa oti.\nE na nona vosa tiko ena Sukuna Park ko Dadon e kaya ni o koya e kawa mai na Yavusa i Juta mai na yavusa e 12 na luvei Jekope ka ra basika kina na yavusa Isireli ka talanoataki tiko e na i Vola Tabu.\nE vakavinavinakataka talega o koya na i sema bula ni veiwekani makawa e rau kilai kina o Isireli kei na noda vanua o Viti. E kaya ni veika sa oti e na gauna e liu, ena tomana tikoga o Isireli na nona tu ravita na noda vanua, me vaka e dau vakayacora tu e na gauna e liu ka na tomana tikoga na nona veivuke ena tabana ni bula, na vuli, teitei kei na susu manumanu, na veisaututaki kei na veitabana tale eso e gadrevi kina na veivuke ni matanitu qaqa oqo.\nE kuria o Dadon ni dina ni levu na kena meca o Isireli ka dua na gauna ni bolebole levu vei Isireli e sa tu e matana me vaka ni sotava na dredre ena so na i soqosoqo, kei na veimatanitu ena veiyasai vuravura, ia, e kaya ni tu raviti Viti o Isireli me vaka ga na nona tu raviti Isireli o Viti.\nE tukuna o Dadon ni mala ni vosa kece e tukuna tiko oya e a vakadewataka mai vua na nona matanitu ka talai koya mai me nona i tukutuku vei keda na lewei Viti. Vakaraitaka talega ni matata vinaka tu mai vei ira na i sema ni noda veiwekani.\nE tukuna o Lepani Makubuna na iliuliu ni soqosoqo na Christians of Israel e Viti ni soqosoqo qo e roboti vuravura taucoko.\nE kaya o Makubuna ni soqosoqo qo e ra dau vakabauta ka tu vata kei Isireli, ka kaya ni mata ni vika vinaka na 70 ka vakaraitaka na savasava kei na taucoko ena kena vakananumi ena yabaki qo na yabaki 70 ni tu vakaikoya ni matanitu o Isireli.


WILIKA ENA VOSA Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu vakaViti\nA kunea e Praslin, Seychelles, ena 1881 o Gordon na vanua e vakatoka me were o Iteni\nParataisi! E dau vesumona na tikidua e vakarautaki me baleta na veivanua ni gade. Eso na vanua qori e vakatokai me “parataisi,” qai tukuni ni vanua ni vakacegu meda guilecava kina noda leqa se lomaocaoca kece. Ia eda kila vinaka ni oti na gade meda lesu i vale, e tavaki keda tale mai na leqa kei na lomaocaoca eda sotava tu e liu.\nE veirawai vakalevu nikua na vakasama ni parataisi. E veiganiti kina me tarogi: ‘Na “parataisi” e dua ga na ka totoka me tatadrataki? Cava e dau tatadrataki kina na parataisi? Vakacava ena dua dina na parataisi?’\nITALANOA NI PARATAISI\nSa vica vata na senitiuri na nona kauaitaka voli mai na kawatamata na vakasama ni parataisi. E vu ni nodra kauai e levu ni cavuti ena iVolatabu “e dua na were . . . mai Iteni, ena yasana vaka ina tokalau.” Cava e totoka kina na were qori? E kaya na iVolatabu: “E vakatubura na Kalou o Jiova mai na qele na vunikau kece ga e totoka na kena irairai qai vinaka me laukana.” Sa rauta me totoka na irairai ni were. ‘E tiko tale ga ena lomadonu ni were na vunikau ni bula,’ qori na ka e vakatubuqoroqoro duadua me baleta na were o Iteni.—Vakatekivu 2:8, 9.\nE vakamacalataki ena Vakatekivu ni drodro tani mai Iteni e dua na uciwai e basogaiva. E se tu ga nikua e rua na uciwai, na uciwai o Taikirisi (se Itikeli) kei na uciwai o Uferetisi. (Vakatekivu 2:10-14; ivakamacala e ra) Erau drodro vaka ina toba o Perisia na uciwai e rua qori, ena vanua sa kilai nikua me o Iraki qai wili tu i Perisia ena gauna makawa.\nE sega ni kurabuitaki gona na nodra vakabauta e levu na kai Perisia na vakasama ni parataisi e vuravura. E vakaraitaki tu ena dua na vale ni maroroi droini e Pennsylvania, Merika, e dua na droini ni Perisia ena ika16 ni senitiuri. E laurai toka ena droini e dua na were vakabai, e tubu tu kina na kau kei na senikau. Na vosa vakaPerisia ni “were vakabai” e kena ibalebale na “parataisi.” Na ka tale ga e laurai ena droini ni Perisia e tautauvata kei na ka e kaya na iVolatabu me baleta na totoka ni were o Iteni kei na drokadroka ni vanua.\nSa rogoci vakalevu na italanoa ni parataisi ena duidui vosa kei na veivanua e veiyasa i vuravura. Ni veitokiyaki na kawatamata e veiyasa i vuravura, e kauta vata kei koya na italanoa dina ni Parataisi. Oti e vica na senitiuri, na italanoa qori sa lai veicurumaki kei na vakabauta se na itukuni era bulia na duidui vanua. E levu mada ga nikua era vakatoka me parataisi na vanua era nanuma ni rairai totoka dina.\nVAQARAI NA PARATAISI\nEra kaya eso na dau butuvanua nira sa kunea na parataisi a yali. Kena ivakaraitaki, a sikova na vanua o Seychelles ena 1881 e dua na turaganivalu mai Peritania o Charles Gordon. Na levu ni nona qoroya na totoka kei na drokadroka ni dua na vanua ni sarasara e vakatokai na Vallée de Mai, e tukuna sara ga o Charles ni oya na were o Iteni. Na vanua ni sarasara qori e dua vei ira na vanua e digitaki mai na veiyasa i vuravura me vakamareqeti, ena vuku ni kena totoka se ni tiko na kena isema ina itukutuku makawa ni dua na vanua. Ena ika15 ni senitiuri, a nanuma sara ga na dausoko mai Itali o Christopher Columbus ni sa kunea tale na were o Iteni ena gauna e butuka kina na yanuyanu o Hispaniola, sa kilai nikua me Dominican Republic kei Haiti.\nE volai tu ena dua na ivola ni itukutuku makawa e vakatokai na Mapping Paradise, na ivakamacala ni sivia na 190 na mape erau laurai toka kina ena were o Iteni o Atama kei Ivi. E veivakurabuitaki ni dua vei ira na mape qori e kau mai na ivolavivigi na Beatus of Liébana ena ika13 ni senitiuri. E laurai sara toka e cake e dua na itaba ni parataisi, qai drodro tiko mai kina e va na uciwai eratou vakayacani tu me “Taikirisi,” “Uferetisi,” “Paisoni,” kei “Kioni.” Na uciwai qori eratou drodro ina va na yasa i vuravura, e tukuni ni vakatakarakarataka ya na tete ni lotu vaKarisito ena tutu i vuravura vava. Sa sega ni kilai na vanua dina a toka kina na Parataisi a yali, ia e se vakasamataki tu ga na kena totoka.\nE kilai na dauniserekali ni Igiladi ena ika17 ni senitiuri o John Milton ena nona serekali na Paradise Lost. E vakamacalataki kina na ka e tukuni ena Vakatekivu me baleta na valavala ca i Atama kei na nona vakatalai mai Iteni. Ni vakamacalataka ena nona serekali o Milton na yalayala me baleta na nona bula tawamudu tale e vuravura na kawatamata, e kaya: “Gauna ya, sa na parataisi na vuravura taucoko.” A qai vola o Milton na ikarua ni iwase ni serekali ya e vakatokai me Paradise Regained.\nE vakadeitaki ena ivolatukutuku ni kawatamata ni a tu dina e vuravura na parataisi, ia a qai yali. Cava sa vakatitiqataki kina qori nikua? E kaya na ivola na Mapping Paradise nira “nakita na daunicioloji . . . mera vakalecalecava na itukutuku ni parataisi.”\nEra vakavulica e levu na lotu na bula e lomalagi, sega ni bula ena parataisi e vuravura. Ia e kaya na iVolatabu ena Same 37:29: “O ira na yalododonu era na taukena na vuravura, era na qai bula tawamudu kina.” Ena rairai dredre me vakabauti na parataisi ena vuku ni ituvaki ni bula nikua, ia eda vakadeitaka vakacava ni na yaco dina na yalayala qori? *\nPARATAISI DINA NA VURAVURA\nE yalataka na Kalou o Jiova, a bulia na Parataisi ena ivakatekivu, ni na vakalesuya mai na ka a vakayali. Ena cakava vakacava qori? Nanuma tiko ni a vakavulici keda o Jisu meda masuta: “Me yaco mai na nomuni Matanitu. Me caka na lomamuni e vuravura me vaka e caka tiko mai lomalagi.” (Maciu 6:10) Na Matanitu qori e kena Tui o Jisu Karisito, ena sosomitaka na veiliutaki vakatamata qai lewa na vuravura. (Taniela 2:44) Ena “caka” na loma ni Kalou me baleta na parataisi e vuravura ena ruku ni veiliutaki ni nona Matanitu.\nA uqeti vakalou o Aisea me parofisaitaka na ituvaki ena marautaki ena Parataisi, sa na oti kina na tiko yavavala kei na veileti e vakavuna tu na rarawa ni kawatamata nikua. (Aisea 11:6-9; 35:5-7; 65:21-23) E vinaka mo wilika sara ga na veitikinivolatabu mo vakadeitaka kina ni na yaco dina na yalayala ni Kalou me baleti ira na kawatamata talairawarawa. O ira na bula era na marautaka e rua na ka e vakayalia o Atama, na bula ena parataisi kei na veivakadonui ni Kalou.—Vakatakila 21:3.\nEda kila vakacava ni sega ni tadra wale ga na inuinui ni bula ena Parataisi e vuravura? Na iVolatabu sara ga e kaya: “E nei Jiova na lomalagi, ia sa solia na vuravura vei ira na luve ni tamata.” A se “yalataka makawa tu mai na Kalou, o koya e sega ni lasu rawa” na inuinui ni bula ena Parataisi e vuravura. (Same 115:16; Taito 1:2) Dua dina na inuinui totoka e yalataki tu ena iVolatabu, oya me marautaki tawamudu na bula ena Parataisi!\n^ para. 15 E talei ni tukuna tale ga na Koran ena tikina e 105 ni sura 21, Al-Anbiya’ [Ira na Parofita]: “Era na taukena na vuravura na noqu tamata yalododonu.”\niMeli iMeli Parataisi e Vuravura—Tadra Wale ga se na Yaco Dina?\nNa Cava na Parataisi?


Domo Ni Vanua FijiBlogspot\nNa veitukutuku Vaka-Viti mai Viti, Rotuma, Rabi kei Kioa.\nBula, Namaste and Welcome Home\nPlease feel free to browse through my blog about Fijis current political issues, everyday people in Fiji, lives, education, economy, health, culture and more. Vinaka Vakalevu, Thankyou and Dhanyavaad all.\nShould Bainimarama be Fiji's next Prime Minister?\nLako Tani Dakuqu Setani\nKere Veivosoti na Roko Tui Cautata\nVeisiko Ki Viti na Timi ni World Bank\nNa i tukutuku e veivosaki taki e loma oqo e kau mai ena vei web site eso. Na vuna e tiko kina na mataqali bloq vaka oqo baleta na vuna me rawa ni vakadewa taki vaka-viti na parukaramo eso.\nE a vakadeitaka na matanitu veiliutaki ni a kerea na "European Union" me ra lesu ki na veidigidsigi na leweni vanua ko Viti e dua na gauna lekaleka ga mai oqo. E vakabauti ni na solia tale ga na EU e rauta e 1.2 billion ki vua na matanitu kevaka era na lesu tale ki na Demokarasi na lewenivanua ko Viti.\nTukuna na Prime Minister ko Frank Bainimarama ni se levu na ka me cake vaka na vakatagedegede ni bula tamata ya dua vaka kina na kena volai e dua na i lawa vou se Constitution. Tukuna na Prime Minister ni na sega ni vakatara na kerekere mai na EU ena nodratou vinakata me lesu ko Viti ena Demokarasi. Vakadeitaka tale ga na tabanicakacaka vaka i tukutuku ni na lesu ko viti ki na veidigidigi ena yabaki 2014.\nPosted by Na Dina at 5:43 PM No comments: Links to this post\nEra kere veivosoti na noa(4/08/2010), ko ira na mai cautata ki vua na Prime Minister ko Frank Bainimarama kei na mataivalu. Sivia e vitusagavulu na lewenivanua kei na Tui Cautata ko Jioji Koronikainamata era cobora ka ra kere veivosoti vei Voreqe ka ra tokona ka duavata kei na veiliutaki nei Voqere. E marautaka sara vakalevu na i veivosoti oqo na Prime Minister ka tukuna me ra duavata ka yalovinaka me rawa ni toso vinaka ki liu ko Viti lomani.\nPosted by Na Dina at 5:36 PM No comments: Links to this post\nSa vakadeitaka na FBCL News ni ratou na veisiko ki Viti na timi mai na world bank me ratou mai raica ka soli vakasama ena "land reforms". Tukuna na Prime Minister ni Viti ko Bainimarama ni ratou tokona ka marautaka sara vakalevu ena nodratou veisiko ka vaka kina ena nodratou mai raica tale ga na veika e ganiti ira na dau tei dovu.\nTukuna na Prime Minister ni sa tiko na i vakasala kei na veivuke mai veiratou na timi ena world bank.\nPosted by Na Dina at 12:25 PM No comments: Links to this post\nTotogi Bibi Me Na Soli Vei Ira na Dau Veikucuvi\nSa tukuna e nikua (30th March,2010) na Prime Minister ni Viti ko Frank Bainimarama me ratou vukivuki vakatotolo na dau tuva lawa e viti meratou raica e dua na i sala ni totogi levu me biu vei ira na dau veikucuvi. E lako mai vaka oqo na veivosaki oqo ni a kucuvi e dua na gone yabaki wavu e na loma ni vale lailai e Annesly Primary School e Suva e na mataka caca.\nPosted by Na Dina at 9:26 PM No comments: Links to this post\nVakadomobula Dina Na i bula Vaka i Taukei (2)\nE na levu ni chat dau caka tiko ena vei saiti eso a kune gona kina eso na i taba vakavelavela ka vakalolovira vei keda na i taukei. Oqo eso na marama ni Viti ka ra sa mai takosova toka na lawa. Era sa mai veitaba ka ra veiyacovi kei dua na turaga. Na i taba nei Ra turaga e sega ni rawa ni soli yani me vaka ni dredre na kena sala me laurai vinaka na matana. Oqo e so na i taba e kune wavoki tu ga ena dua na loma ni otela e Nadi.Na taba eso sa tiko vei ratou na Ovisa mai Namaka e Nadi. Au mani cakava voli ga meu qusuya laivi na nodratou i yaya vaka marama.\nNa cava na nomuni nanuma na lewe ni vanua. E tiko tale e so na i taba vakasisila cake sara ka veiyacovi tale ga kina e rua na gone yalewa in their early 20s or so. Na qai veiwasei tale yani e dua na gauna mai muri. Moce mada.\nPosted by Na Dina at 2:14 PM No comments: Links to this post\nVakaloloma dina na Bula Vaka i Taukei\nE na macawa vica sa oti e dua na marama e mai vakabira toka na i kena i taba luva wale e na dua saiti vakaitaukei. Lomaqu sara meu "copy & save" taka ka meu na qai biuta e ke. E va toka oqo na i taba ni marama la oqo.\nNa cava na nomu ni nanuma na tamata vei yadua kece sara baleta na i vukivuki vaka sisila oqo.\nPosted by Na Dina at 12:01 PM 1 comment: Links to this post\nBainimarama Fans ena Facebook\nE mai sogo leka toka vakalailai na saiti oqo ia ka keitou sa lesu tale mai me keitou veiwasei tale mada yani vei kemuni kece na lewenivanua. KO Bainimarama e dua tiko na nona 'fan page" e Facebook.com\nE sivita e dua na udolu na lewe ni vanua e Viti kei veiyasai vuravura e ra tokona tiko na veiliutaki nei Bainimarama. Ke vaka ko gadreva mo lewena na i soqosoqo oqo\nsearch for : Commodore Frank Bainimarama\nE levu sara na i ulutaga vinaka e ratou veitalanoa taka tiko na veitamata eso e na facebook. Sa i koya ga oya na i ulutaga kei na veika eso e yaco tiko ki Viti raraba.\nPosted by Na Dina at 11:53 AM No comments: Links to this post\nDola na makete levu ni lumi mai Jaina\nSa kune e dua na ivoli ka na uasivita na suka kei na dalo, kaya na vunivola liu ni Tabacakacaka ni Qoliqoli ko Viliame Naupoto.\nVakaraitaka ko Naupoto ni sa vakarautaki e dua na makete ni lumi ena matanitu levu ko Jaina.\nE kaya ni gauna oqo era taura tiko na dauteitei e $800 mai na veiya dua na tani na lumi.\n“E ono walega na macawa ka sa matua - e uasivita sara na suka kei na dalo,” kaya ko Naupoto.\nKuria ko Naupoto ni sa tekivutaki tiko na bisinisi ni volitaki lumi ena veiyasai Viti Levu.\nE kaya ni sa na vakatetei talega na tei lumi kina veiyatu yanuyanu.\nEna gauna oqo, e dredre tiko vei Viti me vakania rawa na gagadre mai Jaina, oya me 7000 na tani lumi ena veivula.\nIa, e nuidei ko Naupoto ni rawa ni yacova na takete oya kevaka era cakacaka vata vakavoleka sara kei ira na dau teitei.\nPosted by Na Dina at 10:28 PM No comments: Links to this post\nLabels: bisinisi, cakacaka, Jaina, matanitu ko viti\nLausua na Veitinani\nE suaki tinana kei na tuakana e dua na tagane yabaki 31 mai Lautoka baleta ni cudruvaka na vakarau ni kena vakayakavi.\nVakaraitaka na gusu ni vosa ni ovisa ko Atunaisa Sokomuri ni a yaco na veileti oqo ena tikotiko ko Koroipita, ka sa vakaqaqai tiko na cauravou oya.\nKainaki ni mavoa vakaca na marama, yabaki 68, kei na luvena tagane ulumatua, yabaki 35.\nTukuna ko Sokomuri ni a sega ni marautaka ko gone ni levu cake na kakana e takiva na tinana ena veleti ni kana nei tuakana, ka vosa ca taki tinana.\nE bolei koya sara na tuakana me rau veivacu. Ia, e gole ki tuba ko gone, ka kauta mai na i sele.\nPosted by Na Dina at 10:26 PM No comments: Links to this post\nBasu na Western Union i Suva, Yali e FJD$20,000\nE ra baci basuka na vale ni volavola na Western Union e Suva na dau butako e na noa ka kauta e $20,000.\nRa vakadeitaka na ovisa ni ratou lewe va na butako.\nKaya na manidia ni tabana e Suva, Steven Narayan ni ratou curu mai na lewe va ka ratou tauri sele kava tu mai kei na tavaya ni biya lala.\n“Voleka tiko yani na tini ka dua na mataka lailai sa ratou curu mai ka tavulaka na tavaya e matana e dua na dau cakacaka e ke.\n“Dua sa lade sara mai loma ka dreta rawa e dua na kato e tiko e loma e rauta ni $20,000. Ratou mani dro sara e na dua na motoka, DN 182,” kaya o Narayan.\nSa vakayacori tiko na veivaqaqai vakaovisa.\nTukuna talega o Narayan ni butakoci e $80, 000 e na loma ni rua ga na macawa.\nE a butakoci talega na nodratou tabana mai Laucala Beach na macawa rua sa oti ka yali kina e $60, 000.\nPosted by Na Dina at 10:21 PM No comments: Links to this post\nYaca Uasivi ena Yabaki 2009\nSa da mai yacova tiko na cava ni yabaki 2009. Da mai marautaka na veika eso e yacovi keda ena yabaki oqo 2009. Da raica mada na yaca talei uasivi ena yabaki oqo mai vei iratou na "Births Registry Office" i suva kei Lautoka.\nTop 10 Girls name in Fiji:\nTop 10 Boys name in Fiji for the year 2009:\nSa i koya ga oya na yaca talei ka vakayagati sara vaka uasivi e Viti raraba. Ia me yacova na gauna tarava merry xmas n happy new year to u all :)\nPosted by Na Dina at 2:38 PM No comments: Links to this post\nInvestors mai China Mera mai Vakaduri Bisinisi\nTukuna ko Watson Seeto na Manidia lailai ni Air Pacific ni ra via mai "invest" ki Viti eso na kabani levu mai Jaina. Tukuna ko Seeto ni na qai veitaratarai kei iratou na Fiji Trade and Investemnt Bureau me ratou veivosaki taka na veika oqo. Ia na investment oqo e rawa ni biuti Viti tale me ciri toka vakavinaka e na so na gauna.\nPosted by Na Dina at 8:27 PM No comments: Links to this post\nLabels: fiji investment


Tevita kei Pacisepa | iTalanoa Vakaivolatabu\nNI SA veiliutaki o Tevita e Jerusalemi, a dau tokona o Jiova nona mataivalu mera qaqa. A yalataka oti tu mai o Jiova ni na solia na vanua o Kenani vei ira na Isireli. Ni vukei ira gona o Jiova era sa mai taukena tu kina na vanua taucoko a yalataki vei ira.\nO Tevita e dua na iliuliu vinaka qai dau lomani Jiova. Ni valuti Jerusalemi oti e lai kauta sara ga mai na kato ni veiyalayalati i Jiova, qai vinakata me tara e dua na kena vale.\nNi sa qase mai o Tevita, a cakava e dua na cala levu. E kila vinaka tu o koya ni cala meda taura na veika e nodra na tani. Ia, dua na yakavi ni a vakararai toka mai na nona dela ni vale vakatui, a raica sara e dua na yalewa rairai totoka. Na yacana o Pacisepa. E wati Uraia, na sotia i Tevita.\nDua na ka nona domoni Pacisepa o Tevita, qai lai kauti koya mai ina nona vale. O wati Pacisepa e tu ena vanua ni valu. Erau tiko vata vakaveiwatini o Tevita kei Pacisepa, sega ni dede sa bukete o Pacisepa. Dua na ka nona lomaleqa o Tevita, mani vakauitukutuku kina vei Joapi na nona turaganivalu me biuti Uraia sara ga i liu me rawa ni mate kina. Ni sa mate o Uraia a qai vakamautaki Pacisepa o Tevita.\nE cudruvi Tevita vakalevu o Jiova. Sa qai talai Necani yani me vakaraitaka vua na nona cala. O rawa ni raici Necani ni vosa tiko oqori vei Tevita. E veivutunitaka sara ga o Tevita na veika ca a cakava. Oya na vuna e sega ni vakamatei koya kina o Jiova. E kaya ga vua: ‘Ena vuku ni veika o cakava, ena levu kina na leqa ena nomu vale.’ Na tama ni leqa levu!\nKena imatai nona mate na luve i Pacisepa. Oti oya, o Aminoni na ulumatua i Tevita e vakaukauataki Tema na ganena me rau moce vata. E cudru sara kina vakalevu o Apisalomi, e dua tale na luve i Tevita, qai vakamatei Aminoni. Lakolako, sa qai buli o Apisalomi me tui, ni levu na tamata era tokoni koya. A qai mate o Apisalomi ena dua na ivalu e a vala tale tiko ga kina o Tevita. Io e sa rui levu dina na leqa i Tevita.\nNi yaco tiko oqori, a vakasucuma o Pacisepa e dua tale na luvedrau tagane, na yacana o Solomoni. Ni sa qase o Tevita qai malumalumu a saga na luvena o Atonaija me tui. Ia e kaya o Tevita vei Setoki na bete me lumuti Solomoni me vakaraitaka ni o koya ena tui. Sega ni dede sa mate o Tevita ni sa 70 na yabaki ni nona bula. A 40 taucoko na yabaki ni nona veiliutaki, ia oqo sa mai tui e Isireli o Solomoni.\n2 Samuela 11:1-27; 12:1-18; 1 Tui 1:1-48.\niMeli iMeli Tubu na Leqa ena Vale i Tevita


Bula Roulette ni sausaumi | Slots Ltd | Ikuri ni Roulette ni bula galala\tBula Roulette ni sausaumi | Slots Ltd | Ikuri ni Roulette ni bula galala\nRoulette sa ikoya e dua na qito ka sa sega ga ni yaco me kilai ena kena ivakarau dodonu na vanua casinos ia ena vakakina ena initaneti na casinos. Ia e vuqa na dauqito kakua sara ni tovolea na variants ena initaneti baleta era na kunea oqo na lailai ni qito kina e dua na tatara ni dina. Ka so era sega sara ga ni ni talei vata qito tiko kei ira e dua na dauvolitaki vakalivaliva. Vakavinavinaka vua na bula vakaikoya Roulette e kauta mai e dua na gauna ni qito ni dina na bula vaka-. Oqo galala na bula ni ikuri ni Roulette e cakacaka na qito mai vua e dua na dauvolitaki dina vakatamata e vakayagataki dina na qiqi ni Roulette kei na polo. Na qito e tuva ena dua na valeniyaloyalo vata kei na levu ni ituvaki webcams me o rawa ni rawata mo ni mai sarava na qito mai musu kece, me vaka e na casino ni dina. Ka sa vanua vinaka ni o ira era vinaka duadua ga ni vanua ko na casinos kina na oqo na qito. Na betting ni yalani ni oqo na qito rai mai na £1 up till e dua whopping £20,000. Rawa ni kila na mataqali taucoko sara na dauqito ena qito ni oqo.\nIkuri ni Roulette ni bula galala me baleta na dauqito ena na toki - Curu oqo!\nE a tauyavutaka oqo veinavunavu dina galala bula Roulette ikuri na qito ni NetEnt, e dua na ivuvu ena qito ni casino ena initaneti. Ena dua na gauna vakaitamera ni sivia e rua na yabaki kei na kenadau ena tekinolaji eso ni qito ni ilavo soli taumada, era cakava na nomu veimau ilavo e sotavi me vaka na dina me vaka e dua na casino ni vanua.\nBula Roulette vakaikoya na qito oqo\nNa qito e tekivu ena e dua na rai vinaka sara na qiqi ni Roulette kei na e dua na dauvolitaki vakatamata ka vakarau tu me wirica na qiqi me baleti iko. Oqo galala bula Roulette ikuri qito ena teveli mai Iurope vata kei na sega ni vakawati na saiva kei na naba mai na 1 me 36. E matata vinaka tu vata kei na naba kece sara loma na qiqi ni salavata kei na digidigi ena taudaku ni betting na teveli ni betting. Sa tiko talega e dua na rai ni na racetrack betting vata ena, orphelins, voisins kei ira eda veivolekati mai saiva. Oqo na veivuke o na qaqa rawarawa cake mai na ivakatagedegede bets me vakataka na sala dodonu, tawase kina, na tutu, na gaunisala kei na sala ni. E tiko ga na lawa ni payout kina mo 35:1 me baleta na sala dodonu, 17:1 me baleta na tawase, 11:1 me baleta na gaunisala, 8:1 me baleta na tutu kei na 5:1 me baleta na betting ni laini e dua.\nIWasewase ena taudaku ni Betting: Na vakacakava tu-io, High-low, Damudamu-loaloa, sa vakarautaki tu vei iko mo biuta talega na nomu bets ni kolomu kei na daseni. Oqo na isolisoli vinaka cake qaqa kina na probabilities ni vinaka ena 40% ni dau maroroya o qaqa tiko vakawasoma.\nSo tale na digidigi: E yaco oqo galala bula Roulette ikuri na qito vata kei na dua na iwiliwili ni real-time ka vakaraitaka ni sa vakayacori oti na macala ni qito. Sa rawa mo raica na naba katakata kei na batabata ni dau vakaraitaki tu ena gauna ni qito. Oqo na digidigi e vukei iko mo vakatulewa vakavinaka cake me baleta na nomu veisiga ni mataka ni bets.\nVata kei na dua na dauvolitaki bula vakacakacaka me vukei iko ena gauna taucoko ni qito kei na bula sautu ni iyaya vakasakiti, Vata kei na dua na dauvolitaki bula vakacakacaka me vukei iko ena gauna taucoko ni qito kei na bula sautu ni iyaya vakasakiti.\nIkuri ni Roulette ni bula galala - Maroroya na cava o na qaqa kei na Slots Ltd


Na Vale ni Vakatawa—iTabataba e Vulici, Me 2020\nNA VALE NI VAKATAWA (ITABATABA E VULICI) Me 2020\nE tiko ena itabataba qo na ulutaga me vulici ena Julai 6–Okosita 2, 2020.\nNa “Tui ni Vualiku” ena Gauna ni iCavacava\nUlutaga ni vuli 19: Julai 6-12, 2020. Eda raica na ivakadinadina ni sa vakayacori tiko na parofisai i Taniela me baleta na “tui ni vualiku” kei na “tui ni ceva.” Eda vakadeitaka vakacava? Na cava tale ga e bibi kina meda kila na veika matailalai me baleta na parofisai qo?\nNodrau Veiqati na Tui ena Gauna ni iCavacava\nE yaco vata ga na parofisai ni “tui ni vualiku” kei na “tui ni ceva” kei na so tale na parofisai. E veivakadeitaki vakacava na parofisai qori nida sa volekata yani na icavacava?\nO cei na “Tui ni Vualiku” ena Gauna Qo?\nUlutaga ni vuli 20: Julai 13-19, 2020. O cei na “tui ni vualiku” ena gauna qo, ena qai vakarusai vakacava? Nida kila na kena isau ena vaqaqacotaka na noda vakabauta, ena vakarautaki keda tale ga ena gauna dredre se bera mai.\nYalomalua—E Yaga Vakacava Vei Keda?\nO Dau Vakavinavinakataka na iSolisoli ni Kalou?\nUlutaga ni vuli 21: Julai 20-26, 2020. Ena uqeti keda na ulutaga qo meda vakavinavinakataki Jiova kei na vica na isolisoli e vakarautaka vei keda. Ena vukei keda tale ga meda vakamacala vinaka vei ira na vakatitiqataka ni bula dina tiko na Kalou.\nMeda Mareqeta na iYau e Sega ni iRairai\nUlutaga ni vuli 22: Julai 27–Okosita 2, 2020. Eda veivosakitaka ena ulutaga sa oti na iyau e solia o Jiova eda raica rawa. Ia na ulutaga qo eda na veivosakitaka kina na iyau eda sega ni raica rawa, kei na sala eda na mareqeta kina. Ena uqeti keda tale ga meda vakavinavinakataki koya vakalevu e solia na iyau qori, na Kalou o Jiova.\nText Sala me download kina na ka e tabaki NA VALE NI VAKATAWA (ITABATABA E VULICI) Me 2020


The Fiji Times » Mai Varanise ki Toga\nMai Varanise ki Toga\nERATOU a osota toka yani na olo ni Vale ni Lotu Katolika ka toka volekata na makete mai Nausori na mataqali o Naivibale, Waisousou kei Vunivaivai e na mataka ni Vukelulu, e na macawa sa oti e na soqo namaki ni kau matanigone mai vei iratou na wekadratou mai Nailagolaba.\nNa vuna e la’ki vakayacori kina na soqo lagilagi e na olo ni Lotu Katolika mai Nausori, o ya ni vakatatabu tiko na vanua o Toga Naqavoka e na nodra bale na Gone Turaga na Roko Tui Toga, ka qai tara sara tiko ga na veika kece ka a vakatabui tu mai e na Vakaraubuka ni macawa qo.\nNa gauna e ra se bera tiko mai kina na vulagi, era a gunu yaqona tiko na turaga ni Naqavoka e na nodra waraka toka na nodratou vasu mai Nailagolaba.\nNi qai 11 donu na kaloko e na mataka lailai ni siga o ya, e ratou sa vakatamatama yani na nona mataqali o Ratu Malakai Bakaniceva e na nodratou sa curu yani e na vanua ni soqo.\nNa gauna ga e sa vakacabori oti kina na veisevusevuti mai na yasana ruarua, ratou sa gole cake sara na budratou na gone mai Naqavoka e na i dabedabe e sa vakarautaki koto me ratou la’ki waraki iratou mai kina na makubudratou ka ra gole tiko mai Varanise.\nE a qito rakavi tiko mai Varanise na cauravou vasu ni Ucunivanua oqo, mai semata tale yani na nona sui ni sarisari e na mataqali ko Naivibale, ka rau sa la’ki vakaitikotiko tudei mai Varanise me yacova mai nikua.\nE tolu tiko na luvedrau na veiwatini oqo, qase duadua o Adi Arieta Radikedike, tarava o Ratu Jaden Emmanuel ka gone duadua o Ratu Malakai Jethro.\nSa vakaciriloloma dina na veivosa ni tubetube kece e vakayacori tiko e na siga o ya mai na yasa ni veiwekani ruarua, ka ni sa oti vakavinaka oqo e va na yabaki e sa qai kau mai kina na matadratou na gone mai Nailagolaba ki na nodratou koro ni vasu.\nNi sa kau oti na matadratou na gone mai Nailagolaba vei iratou na dui budratou, e sa qai tuberi tale e dua na kamunaga mai vei iratou na koro ko ni vasu me i vono ni yau levu e ratou kau mai kina na gone, ka i vakaraitaki talega ni dua na magiti e ratou sa vakarautaka toka yani na koro ni vasu me kedra i waraki na vulagi e ra yaco tiko yani e na siga sa lokuci.\nNi sa oti kece na veiqaraqaravi vakavanua, e sa qai mai carubi yani e dua na mata gunu yaqona vakaivua, ka vakakina na kena vakayagataki na i vakasigalevu totoka e ratou sa vakarautaka toka yani na koro ni vasu.\nNa gauna e caka tiko kina na vakasigalevu eratou sa qai gole yani na vasu ki vei ira na veiwekani mai Naqavoka, ka veireguci vinaka na loloma, ka veisemati talega kina vakavinaka na dra.\nE na nodratou sega ni bau rere vakalailai na gone e na kena sa bubuci na baludratou mai nai regu vei ira na buinigone ni Naivibale. Toso tiko na gunu yaqona kei na veiwali, ni bera ni ratou qai tubera tale mai e dua na kamunaga me nodratou i tatau na gole tiko mai Nailagolaba ni sa la’ki dre toka ko Malolo e na yakavi ni siga o ya.\nOti oya sa qai cabori tale e dua na i vakatale mai vei iratou na weka ni yalewa ni bera ni qai ia na veisukayaki e na yakavi.\nNodra sa lesu mai na veiwekani e ra gole yani ki Naqavoka, e sa qai mai cakava tale e dua na yaqona ni vakavinavinaka o Tukadratou na gone vei ira na mataveiwekani e na i tavi levu e sa qaravi e na siga o ya.\nSa lai rauta toka na 10 na kaloko e na bogi levu, era sa qai veitalatala na veiwekani, e na kena sa qai mai maca vakadua na waivuvu ni vanua.\nRatou sa na biubiu tale tiko na veitamani mai Varanise e na macawa mai oqo me la’ki tomani tale na qaravi i tavi mai na vanua e sa dui lesi keda kina na Tamada sa Cecere sara.


WILIKA ENA VOSA Afrikaans Albanian Amharic Armenian Azerbaijani Brazilian Sign Language Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French Georgian German Greek Hebrew Hiligaynon Hungarian Iban Indonesian Italian Japanese Kachin Kinyarwanda Kirghiz Korean Lingala Lithuanian Malagasy Myanmar Norwegian Pangasinan Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Tagalog Tetun Dili Thai Ukrainian vakaViti\n16, OKOSITA 2019\nEna Julai 2019, e dolava na valenivolavola ni tabana ni iVakadinadina i Jiova e Scandinavia, na vanua vou me maroroi kina na iVolatabu. E tiko na valenivolavola ni tabana qori ena tauni o Holbæk, e Denmark, rauta ni 65 na kilomita na kena yawa e Copenhagen. E kena usutu “The Bible and the Divine Name in Scandinavia” (Na iVolatabu kei na Yaca ni Kalou e Scandinavia).\nE vakaraitaki kina e levu na iVolatabu kunekunei dredre, e kilai levu tale ga me vaka ena vosa vakaDenmark, vakaFaeroese, vakaGreenland, vakaIceland, vakaNorway, vakaSaami, kei na vakaSuwiteni. E sivia na 50 na iVolatabu era tuvai tu kina.\nDua na iVolatabu kilai levu a vakadewataki taumada ena 1541 na Gustav Vasa Bible. E imatai tale ga ni iVolatabu me vakadewataki taucoko ena vosa vakaScandinavia. Na iVolatabu qori e tauyavutaki kina na ituvatuva ni vosa kei na vosa vakaSuwiteni. Era yavutaki tale ga kina eso na iVolatabu vakaSuwiteni ena 300 na yabaki e tarava.\nLaurai toka qori na iVolatabu ena vakadewa taumada ni Gustav Vasa Bible ena 1541\nE vakaraitaki tale ga e dua tale na iVolatabu e vakadewataki taumada ena 1550, e kunekunei dredre tale ga na Christian III Bible. Qori na imatai ni iVolatabu me vakadewataki taucoko ena vosa vakaDenmark. Na iVolatabu qori e vukea na tuvai ni vosa vakaDenmark, e yaga tale ga ena veivanua lelevu ena Noca kei Urope.\niVakadewa taumada ni iVolatabu na Christian III Bible ena 1550\nE vakamacalataka o Erik Jørgensen ena valenivolavola ni tabana e Scandinavia: “Na vanua vou era maroroi kina qo na iVolatabu, e vakaraitaka sara ga na kena dokai vakalevu na Vosa ni Kalou kei na lagilagi ni yaca i Jiova e Scandinavia ena vica vata na senitiuri sa sivi.”


Era “Vakanadakuya na iValavala Tawadodonu” na Dauveiqaravi i Jiova | Vulici\n“Mera vakanadakuya na ivalavala tawadodonu o ira kece era kaciva na yaca i Jiova.”—2 TIM. 2:19.\nNa cava e rawa ni vakavuna na ‘veileti vakalialia e sega ni vakaibalebale,’ eda na levea vakacava qori?\nMe baleta na ilala ca, eda na “vakanadakuya” vakacava na “ivalavala tawadodonu”?\nEda na vakaraitaka vakacava noda guta meda “vakanadakuya na ivalavala tawadodonu”?\n1. Na cava e bibi ena noda sokalou?\nVAKACAVA ke o raica na yaca i Jiova me ceuti tu ena dua na vale se dua na iyaya ena vale ni iyau maroroi? De dua o na kauaitaka vakalevu. Na yaca tale ga ni Kalou e bibi ena noda sokalou—nida iVakadinadina i Jiova! E sega ni dua tale na isoqosoqo e vuravura nikua me vakatokayacataki ena yaca ni Kalou ni vakatauvatani kei keda. Ia eda kila ni tiko na itavi meda qarava nida vakatokayacataki ena yaca ni Kalou.\n2. E ka dokai meda vakatokai ena yaca ni Kalou, ia na cava ena okati kina?\n2 Nida vakayagataka na yaca ni Kalou, e sega ni kena ibalebale ni vakadonui keda o Jiova. Ena vinakati meda muria nona ivakatagedegede savasava. Oya na vuna e uqeti keda kina na iVolatabu meda ‘gole tani mai na ka ca.’ (Same 34:14) E vakamatatataka na ivakavuvuli qori na yapositolo o Paula ena nona vola: “Mera vakanadakuya na ivalavala tawadodonu o ira kece era kaciva na yaca i Jiova.” (Wilika 2 Timoci 2:19.) Nida nona iVakadinadina, eda kilai levu nida dau kaciva na yaca i Jiova. Ia eda na vakanadakuya vakacava na ivalavala tawadodonu?\n“LAKO TANI” MAI NA CA\n3, 4. Na tikinivolatabu cava era vaqaqa voli na vuku ni iVolatabu, cava na vuna?\n3 Vakasamataka mada na vosa i Paula ena 2 Timoci 2:19. E tukuni kina na ‘yavu dei ni Kalou,’ oti sa qai cavuti e rua na yatuvosa. Na kena imatai, “O Jiova e kilai ira na nona tamata,” e lavetaki qori mai na Tiko Voli Mai na Lekutu 16:5. (Raica na ulutaga sa oti.) Na ikarua ni yatuvosa, “Mera vakanadakuya na ivalavala tawadodonu o ira kece era kaciva na yaca i Jiova.” Sa dede nodra vaqaqa voli mai na vuku ni iVolatabu na ikarua ni yatuvosa qori. Na cava na vuna?\n4 E laurai ena vosa e vakayagataka o Paula ni lavetaka qori mai na dua tale na vanua. Ia e sega ni bau laurai ena iVolatabu vakaIperiu na yatuvosa qori. Na cava gona e vakaibalebaletaka tiko o Paula ena nona kaya: “Mera vakanadakuya na ivalavala tawadodonu o ira kece era kaciva na yaca i Jiova”? Ia ni bera ni vola o Paula na yatuvosa qori, a lavetaka tiko na nona volavola ena Tiko Voli Mai na Lekutu wase 16, e dusia tiko na veivorati i Kora. Vakacava e dusia tale ga na veivorati i Kora na ikarua ni yatuvosa e cavuta o Paula?\n5-7. Na cava e yaco ena gauna i Mosese e vakaibalebaletaki tiko ena vosa i Paula ena 2 Timoci 2:19? (Raica na imatai ni iyaloyalo.)\n5 E tukuna na iVolatabu ni o rau na luvei Iliapi o Tecani kei Epairami, erau tokoni Kora na nodra iliuliu na dauveivorati ena nodrau saqati o Mosese kei Eroni. (Tiko 16:1-5) Era beci Mosese e matanalevu, era bese ni vakamalumalumu ena nona veiliutaki lesi vakalou. Ia era bula maliwai ira voli ga na tamata ni Kalou, e ririkotaki kina nodra bula vakayalo na dausokalou yalodina. Sa qai vakaduiduitaki ira nona dausokalou yalodina o Jiova kei ira na dauveivorati, e cavuta tale ga kina e dua na ivakaro matata.\n6 E tukuni ena iVolatabu: “A sa kaya vei Mosese ko Jiova, Mo vosa vei ira nai soqosoqo, ka kaya, Dou lako tani sara mai na veiyasana ni vale i Kora, kei Tecani, kei Epairami. Sa qai cavutu ko Mosese, ka lako vei Tecani kei Epairami; a ra sa muri koya ko ira na qase ni Isireli. A sa vosa ko koya vei ira nai soqosoqo, ka kaya, Dou lako tani mada mai na nodra veivale laca na tamata ca oqo, ka kakua ni tara e dua na nodra ka, de dou vakarusai e na vuku ni nodrai valavala ca. A ra sa lako tani kina mai na veiyasana ni vale i Kora, kei Tecani, kei Epairami.” (Tiko 16:23-27) O Jiova sa qai vakamatei ira kece era talaidredre. Ia era vakabulai na dausokalou yalodina nira lako tani mai na ivalavala tawadodonu.\n7 E dau dikeva na lomada o Jiova! E raica na nodra yalodina na nona dauveiqaravi. Ia e bibi tale ga mera lako tani vei ira na tamata ca. Koya gona, na nona vola o Paula: “Mera vakanadakuya na ivalavala tawadodonu o ira kece era kaciva na yaca i Jiova,” a rawa ni dusia na italanoa ena Tiko Voli Mai na Lekutu 16:5, 23-27. Qori e salavata vinaka sara ga kei na ka e cavuta e liu o Paula: “O Jiova e kilai ira na nona tamata.”—2 Tim. 2:19.\n‘MO CATA NA VEILETI VAKALIALIA E SEGA NI VAKAIBALEBALE’\n8. Na cava e sega ni vinakati wale ga kina meda vakayagataka na yaca ni Kalou se lewena na ivavakoso vaKarisito?\n8 Nona cavuta o Paula na ka e yaco ena gauna i Mosese, e uqeti Timoci tiko me gumatua ni taqomaka nona veiwekani talei kei Jiova. Kena ibalebale, e sega ni vinakati meda lewena wale ga na ivavakoso vaKarisito, me vaka ga nodra sega ni cavuta wale na yaca i Jiova na dausokalou ena gauna ni Mosese. Ena vinakati mera gumatua na dausokalou yalodina mera “vakanadakuya na ivalavala tawadodonu.” Na cava gona ena vinakati vei Timoci? Na cava eda vulica nikua na dauveiqaravi ni Kalou ena ivakasala i Paula?\n9. E vakaleqa vakacava na ivavakoso taumada na ‘veileti vakalialia e sega ni vakaibalebale’?\n9 E vakamatatataka na Vosa ni Kalou na ivalavala tawadodonu mera vakanadakuya se cata na lotu vaKarisito. Kena ivakaraitaki, ena veitikina yavolita ni 2 Timoci 2:19, e tukuna o Paula vei Timoci me “kua ni veiletitaka na vosa,” me ‘biuta tani tale ga na veivosaki tawayaga.’ (Wilika 2 Timoci 2:14, 16, 23.) Eso na lewe ni ivavakoso era uqeta tiko na nodra ivakavuvuli na vukitani. Eso tale era vakatavulica na ivakavuvuli e vakavu lomatarotaro. Ke sega mada ga ni veisaqasaqa sara kei na ivakavuvuli vakaivolatabu, ena vakavu veisei ga qori ena ivavakoso. E yaco kina na veiba kei na veileti, vakavuna me sega ni vinaka na ituvaki vakayalo. A vakabibitaka kina o Paula ni bibi mera ‘cata na veileti vakalialia e sega ni vakaibalebale.’\n10. Na cava meda cakava ena nodra veivakamuai na vukitani?\n10 Nikua, ena sega soti nira vakila na dauveiqaravi ni Kalou nodra veivakamuai na vukitani ena ivavakoso. Ia nida raica na ivakavuvuli e sega ni vakaivolatabu, e dodonu meda cata matua se mani vanua cava e kau mai kina. E sega ni ka vakayalomatua meda veileti kei ira na vukitani nida sotavi ira, biuta noda ivakamacala ena ka era vola ena Internet se so tale na sala ni veitaratara. Ke da nanuma meda cakava qori ena inaki vinaka, na veivosaki qori ena veisaqasaqa ga kei na ivakasala vakaivolatabu eda sa dikeva mai. Nida dauveiqaravi ni Kalou eda na cata sara ga na vukitani.\nKua ni veileti kei ira na vukitani (Raica na parakaravu 10)\n11. Na cava e rawa ni vakavuna na ‘veileti vakalialia’? Mera ivakaraitaki vinaka vakacava na qase ni ivavakoso?\n11 So tale na ka e rawa ni vakaleqa na duavata ni ivavakoso. Kena ivakaraitaki, na duidui rai me baleta na ka ni veivakamarautaki e rawa ni lai tini ena ‘veileti vakalialia e sega ni vakaibalebale.’ Ia ke dua e uqeta na ka ni veivakamarautaki e beci kina na ivakatagedegede savasava i Jiova, mera kua ni raica vakamamada qori na qase ena nodra nanuma ni na sega ni yaco kina na veileti. (Same 11:5; Efeso 5:3-5) Ia mera qarauna na qase mera kua ni vakatavuvulitaka ga nodra rai. Era na yalodina ni muria na ivakasala vakaivolatabu e tataunaki vei ira na ivakatawa: “Moni vakatawa na qelenisipi ni Kalou oni lesi moni qarava, . . . ni kua ni vakacolasau vei ira e taukeni ira na Kalou, moni nodra ivakaraitaki ga na qelenisipi.”—1 Pita 5:2, 3; wilika 2 Korinica 1:24.\n12, 13. (a) Na cava era na cakava na iVakadinadina i Jiova ena ka e vauca na ka ni veivakamarautaki? Na ivakavuvuli vakaivolatabu cava meda muria? (b) E yaga vakacava ena so tale na basoga ni noda bula na ivakavuvuli ena parakaravu 12?\n12 Na isoqosoqo e sega ni dikeva vakamatailalai na iyaloyalo, qito ena vidio, ivola se sere e dodonu meda qaqarauni kina. Na vuna? E uqeti keda yadua na iVolatabu meda vakavulica na noda “vakasama me vakaduiduitaka na ka e donu mai na ka e cala.” (Iper. 5:14) Na iVolatabu e vakarautaka na ivakavuvuli rawarawa me vakalewa kina e dua na lotu vaKarisito na ka ni veivakamarautaki me digia. Ena basoga ni noda bula kece, me noda isausau meda “vakadeitaka tiko ga na ka e vakadonuya na Turaga.” (Efeso 5:10) E vakatavulica na iVolatabu ni tu vei ira na ulunivuvale na lewa, e rawa gona nira digia na ka ni veivakamarautaki e ganita na vuvale. *—1 Kor. 11:3; Efeso 6:1-4.\n13 Na ivakavuvuli vakaivolatabu eda veivosakitaka mai, e sega ni vakaibalebaletaki ga ena ka ni veivakamarautaki. E rawa ni vakavu veileti tale ga se ka ni veitalanoa na veika e vauca na isulusulu, sasauni, tiko bulabula, kakana kei na so tale. Ke sega mada ga ni veisaqasaqa kei na ivakavuvuli vakaivolatabu, era na qarauna ga na dauveiqaravi i Jiova mera kua ni veiletitaka qori, ni “sega ni dodonu me veivala na bobula ni Turaga, me yalomalua ga vei ira kece.”—2 Tim. 2:24.\nKUA NI VAKAILALA CA!\n14. Na vosa vakatautauvata cava a vakayagataka o Paula me uqeti keda meda kua ni vakailala ca?\n14 Na cava e dua tale na sala e rawa nida “vakanadakuya [kina] na ivalavala tawadodonu o keda kece eda kaciva na yaca i Jiova”? Meda kua ni kabiti ira e tawadodonu na nodra ivalavala. Me nanumi tiko ni a cavuta tale o Paula e dua na vosa vakatautauvata ni oti ga nona tukuna na vosa vakatautauvata me baleta na ‘yavu dei ni Kalou.’ A cavuta e dua na ‘vale levu’ e tiko na kena “veimataqali iyaya, so e koula, so e siliva, so tale ga e kau, so e qele, so era vakayagataki ena inaki dokai, eso tale era vakayagataki ena inaki e sega ni dokai.” (2 Tim. 2:20, 21) Sa qai vakasalataki ira na lotu vaKarisito mera ‘yawaki ira,’ se kua ni kabita na iyaya e vakayagataki ena inaki e “sega ni dokai.”\n15, 16. Na cava eda vulica ena vosa vakatautauvata me baleta na ‘vale levu’?\n15 Na cava na ibalebale ni vosa vakatautauvata qori? A vakatauvatana o Paula na ivavakoso ina ‘vale levu,’ o ira na lewe ni ivavakoso ina “veimataqali iyaya,” se iyaya ni vale. So na iyaya ni vale ena rairai tauva tu eso na wainimate veivakaleqai se ra sega tu ni savasava. Era na qarauna gona na itaukeinivale me kua ni biu vata na iyaya qori kei na nodra iyaya savasava, me vaka na iyaya e dau vakayagataki ena vakasaqa.\n16 Nikua, o ira tale ga na dauveiqaravi ni Kalou era saga me savasava nodra bula, era na sega ni veimaliwai voleka kei ira ena ivavakoso e nodra ivakarau mera beca na ivakavuvuli i Jiova. (Wilika 1 Korinica 15:33.) Ke tukuni meda cakava qori ena loma ni ivavakoso, sa qai bibi sara meda ‘yawaki ira’ se kua ni veimaliwai kei ira ena taudaku ni ivavakoso, ni levu vei ira qori era ‘lomana na ilavo, era talaidredre vei ira na nodra itubutubu, era sega ni yalodina, dau vakaucaca, voravora, sega ni vinakata na ka dodonu, veinakicataki, era lomana tale ga na marau ra qai sega ni lomana na Kalou’!—2 Tim. 3:1-5.\nVAKALOUGATATAKA O JIOVA NA NODA YALODINA\n17. Era muria vinaka vakacava na Isireli yalodina na ivakaro mera cata na veika tawadodonu?\n17 E tukuni ena iVolatabu na totolo ni nodra muria na Isireli na ivakaro mera ‘lako tani mai na veiyasa ni vale i Kora, Tecani kei Epairami.’ E tukuni ena iVolatabu ‘nira lako tani sara vakatotolo.’ (Tiko 16:24, 27) Era sega tale ga ni vakatitiqa se mera lokuyara. E tukuni tale ga ena iVolatabu na nodra muria vinaka na ivakaro qori. Era “lako tani mai na veiyasana.” Era sega ni qai lomalomarua na dauveiqaravi i Jiova. A sega ni vakatikina nodra talairawarawa, e vu dina mai lomadra. Era vakadeitaka sara ga nira na tokoni Jiova ra qai cata na veika tawadodonu. Na cava eda vulica e ke?\n18. Na cava a vakaibalebaletaka tiko o Paula ni vakamasuti Timoci me ‘dro tani mai na gagadre vakaitabagone’?\n18 Dodonu meda totolo da qai guta ni taqomaka noda veitokani kei Jiova. Qori sara ga na ka e vakaibalebaletaka o Paula ena nona vakamasuti Timoci me “dro tani . . . mai na gagadre vakaitabagone.” (2 Tim. 2:22) Donuya na gauna qori, sa uabula tu o Timoci, de dua sa yabaki 30 vakacaca. Ia na “gagadre vakaitabagone” e tara na yabaki ni bula kece. Ni yacovi Timoci na gagadre qori, ena vinakati me “dro tani” mai kina se me “vakanadakuya na ivalavala tawadodonu.” E tautauvata tale ga qori kei na vosa i Jisu: “Ke vakaleqai iko tale ga na matamu, leuta qai kolotaka tani.” (Maciu 18:9) O ira na lotu vaKarisito era muria tiko na ivakaro qori nikua, era guta sara tiko ga mera valuta na veika ena rawa ni vakaleqai ira vakayalo, era sega ni lomalomarua se lokuyara.\n19. Na cava era cakava eso na tacida nikua me kua ni yacovi ira kina na leqa?\n19 Eso na tacida e nodra malumalumu tu e liu na gunu, ia nira sa mai qaravi Jiova era sa vakatulewataka sara ga mera kua tale ni gunu. Eso era sa sega mada ga ni galeleta na ka ni veivakamarautaki e kilikili, nira kila ni rawa ni bukana tale na ivalavala tawadodonu era sa vakanadakuya mai. (Same 101:3) Kena ivakaraitaki, ni bera ni qaravi Jiova e dua na tacida, e dau taleitaka tu na soqo ni marau e caka kina na danisi vakasisila. Ia ni sa vulica na ka dina, sa sega mada ga ni vinakata me danisi ena nodra soqo ni marau na iVakadinadina i Jiova ena nona leqataka ni rawa ni uqeta na gagadre se vakanananu ca sa vakanadakuya mai. E sega ni tukuni meda vakatabui keda na lotu vaKarisito ena gunu, danisi se so tale na ka e sega ni cala. Ia e vinakati meda dau totolo ni yavala da qai guta ni taqomaki keda ena veika e rawa ni vakaleqai keda vakayalo.\n20. Ena rairai dredre meda “vakanadakuya na ivalavala tawadodonu,” ia na cava e vakacegui keda?\n20 Na noda vakatokayacataki ena yaca ni Kalou e salavata mai kei na itavi. E bibi meda “vakanadakuya na ivalavala tawadodonu” da qai ‘gole tani mai na ca.’ (Same 34:14) E macala ga ni na sega ni rawarawa qori. Ia e veivakacegui nida kila ni o Jiova ena lomani ira tu ga na “nona tamata” kei ira era muria na nona sala dodonu.—2 Tim. 2:19; wilika 2 Veigauna 16:9a.\n^ para. 12 Raica na ulutaga “Do You Ban Certain Movies, Books, or Songs?” under ABOUT US > FREQUENTLY ASKED QUESTIONS.\niMeli iMeli Era Vakanadakuya na “iValavala Tawadodonu” na Dauveiqaravi i Jiova